qundao/data-zh-poetry huggingface dataset:
并蒂兰花次孝若韵·其一
作者：彭孙遹
朝代：清
体裁：七言律诗

欲折芳馨遗所亲，湘兰两两秀无伦。祗应屈宋矜同调，堪与英皇媚下陈。双璅品高琴入操，连枝树秀玉为邻。人间草木多奇绝，独许终童对白麟。
并蒂兰花次孝若韵·其三
作者：彭孙遹
朝代：清
体裁：七言律诗

坐挹清芬意自亲，灵葩不与众芳伦。由来物态多新诡，会见天心有发陈。洒藻霏霏流馆阁，怀香袭袭散宫邻。偶然动植寻常事，三瑞今犹却凤麟。
并蒂兰花次孝若韵·其二
作者：彭孙遹
朝代：清
体裁：七言律诗

幽姿婉娈最情亲，双萼承柎更轶伦。竟体何人怜览举，同心似尔忆雷陈。寒匏独处终无匹，芳杜孤生孰与邻。记得当年酬绮节，花间并坐擘麒麟。
并蒂兰花次孝若韵·其四
作者：彭孙遹
朝代：清
体裁：七言律诗

琳枝相亚合相亲，解去真当笑彦伦。湘蕊罗生閟灵琐，汉姝双吹艳钩陈。乍怜清润香为国，始信幽贞德有邻。肯与荃芜同臭味，重重芗泽浸文麟。
并蒂牡丹·其一
作者：彭孙遹
朝代：清
体裁：七言律诗

瑶阶侍女号双成，缱绻春风别有情。臭比兰心偏郁烈，枝如棣萼更萦盈。玉奴暖宿连翩影，绛树清含宛转声。见说汉宫多国色，未应独立是倾城。
并蒂牡丹·其二
作者：彭孙遹
朝代：清
体裁：七言律诗

漫裁鸳锦护花神，琬琰仙姿不浣尘。雨后难禁同梦态，风前如见比肩人。香流紫錜双鬟动，露浥红绵两靥春。好是夜来清宴罢，合欢枝上月重轮。
幽辉
作者：彭孙遹
朝代：清
体裁：五言律诗

宋玉小墙东，姿容绝世工。愁眉低浅绿，羞颊映微红。爱洁宜餐露，含娇欲避风。幽辉如有意，留伴绮帷空。
广州蒲涧寺
作者：彭孙遹
朝代：清
体裁：古风

广州城北日初晚，菖蒲涧前人独返。蒲叶丛丛野径香，涧水淙淙化城远。幢节凄凉绀碧零，劫灰世代几回经。岿然冰雪阅千载，老松独抱支离形。
广陵晓发别孙无言吴尔世六净上人·其一
作者：彭孙遹
朝代：清
体裁：五言律诗

烟波七十里，江静画帆闲。野岸生秋水，风吹泊树湾。故人一以别，游子几时还。向夕劳回首，芜城落照间。
广陵晓发别孙无言吴尔世六净上人·其三
作者：彭孙遹
朝代：清
体裁：五言律诗

远道劳相送，清樽暂得同。孤帆秋岭外，片雨夕阳中。细蕊寒花艳，繁枝晚荔红。天南犹万里，何处托征鸿。
广陵晓发别孙无言吴尔世六净上人·其二
作者：彭孙遹
朝代：清
体裁：五言律诗

林外烟生处，人家望欲迷。青蘋萦棹转，白鸟傍舟低。独树风鸣叶，空江水拍堤。孤帆前路去，秋草正萋萋。
庚子除夕
作者：彭孙遹
朝代：清
体裁：七言律诗

寂寞閒居岁月移，不堪风雨益凄其。家人且自安饘粥，世事多愁问茧丝。炉火细燃将尽篆，瓶梅犹孕最先枝。辟寒赖有屠苏酒，醉话䢴沟夜泊时。
度岭后寄上筠庵夫子
作者：彭孙遹
朝代：清
体裁：五言排律

骊曲动城楼，波光引棹讴。三年南越客，万里北行舟。久习文身俗，真为建德游。穷经曾问业，负笈近从游。薄禄多倾倒，深情少报酬。别来春冉冉，望断水悠悠。乡梦邀桑落，江舲怨石尤。孤村传杏粥，四月下椒丘。吴树帆阴晓，燕云马首秋。后期知杪岁，计日释离忧。百粤通筐篚，千秋奉冕旒。日高金阙迥，雪暖玉河流。远待朝天使，星霜一画辀。
庭表巢薇逊来蕤宫过饮小斋有作
作者：彭孙遹
朝代：清
体裁：七言律诗

午睡初回听款门，故人肯为过高轩。鹧鸪斑浅茶翻匙，琥珀光浓酒满樽。斫鲙休嫌邾莒小，杀鸡如见范张存。夜阑更作蝉联语，白首心期好细论。
康郎湖
作者：彭孙遹
朝代：清
体裁：七言律诗

彭蠡湖头雨暂停，康郎山下独扬舲。远洲一线拖微绿，春岫双尖送晚青。镜里波明生顾兔，画中舟小点蜻蜓。夜凉忽有渔歌起，坐对西风浊酒醒。
张丈友松以六月十五戊子日生今年初度适逢是日属净因上人索诗因有此作
作者：彭孙遹
朝代：清
体裁：七言律诗

长日悬弧近好秋，翛然杖笠亦风流。绛人甲子重元朔，楚客庚寅又孟陬。灼灼池花初照眼，盈盈璧月已当头。悬知野老忘机事，聊得相从惠远游。
张卣臣编修新娶诗以调之·其一
作者：彭孙遹
朝代：清
体裁：七言绝句

秋林袅袅泛清光，枕簟含漪捲碧湘。最是一年风物好，新凉天气夜初长。
张卣臣编修新娶诗以调之·其三
作者：彭孙遹
朝代：清
体裁：七言绝句

甲煎氤氲一缕残，博山一任晓生寒。麝煤只是寻常味，别有人间竟体兰。
张卣臣编修新娶诗以调之·其二
作者：彭孙遹
朝代：清
体裁：七言绝句

九叠屏山晓未开，翔乌早已转庭槐。不须细认花砖影，新向天家赐沐来。
张卣臣编修新娶诗以调之·其四
作者：彭孙遹
朝代：清
体裁：七言绝句

秋河雨过碧无垠，漏入三商月一痕。难得佳期当绮节，好将私愿乞天孙。
张家渡口望青原山
作者：彭孙遹
朝代：清
体裁：五言律诗

曾闻净居寺，说法雨花繁。不识山中路，独寻沙际村。岩光含群象，溪声息众喧。欲持无上义，一一问青原。
张持远席上·其一
作者：彭孙遹
朝代：清
体裁：五言律诗

再浮三泖宅，十载尚垂纶。抚剑无知已，开樽有故人。谷莺清送响，雨筱晚沾巾。努力前期在，天涯战伐新。
张持远席上·其二
作者：彭孙遹
朝代：清
体裁：五言律诗

忆昔操觚日，龙门得暂游。受经曾北面，挥泪又西州。桐引清依夕，松疏夏似秋。停杯话畴昔，珠玉喜纷投。
张明府舟中题赠
作者：彭孙遹
朝代：清
体裁：古风

蒹葭苍苍枫叶紫，绿蘋千顷波如绮。公馀爱此秋泛美，越水吴山生眼底。木兰一击明镜开，洒然人在冰壶里。榜师津吏寂无声，白鹭沙鸥眠不起。于兹高咏谢筹牒，时复褰帘坐隐几。博山香细绕鸣琴，寒玉枰清闻落子。扣舷四顾尘虑屏，一卷南华对秋水。不须更赋石门泉，争识使君心似此。
张穆水墨翎毛歌
作者：彭孙遹
朝代：清
体裁：古风

小鸟天生好毛羽，翩翾长傍庭中树。只应终日抢榆枋，何得翻然上豪素。画家名手不易逢，著笔用意各不同。写生贵有生动趣，比似山水尤难工。张穆晚年最入妙，点染翎毛皆逼肖。风吹倦翼矫欲鸣，日射高枝犹振掉。春阳迟迟花气新，黄鹂翠鹊飞向人。清秋堂上图一展，霜眸下瞰低晴旻。昔有林良与吕纪，擅此巧艺称绝神。墨描彩绘俱有态，后来居上更轶伦。山人家在东山下，六十无儿一茅舍。片石当庭香草繁，白头意思亦潇洒。贫难得食且莫忧，孤高自合相知寡。此艺足成身后名，傲杀悠悠肉食者。
张都尉画马歌
作者：彭孙遹
朝代：清
体裁：古风

汗血不世出，但闻西极来。披图忽见渥洼产，籋云逐电相萦回。立者骧首欲一鸣，障泥未解犹徘徊。走者势如风雨至，驰骤万里无纤埃。其馀数匹饮或龁，一一神骏非凡材。问谁擅此化工技，逸足天闲妙无比。只今都尉最得名，不让当年韩与李。都尉生平本将家，前朝曾领上轻车。身亲百战竟何益，白头归种东陵瓜。早岁壮怀时吐露，伏枥雄心见豪素。平沙漠漠落日黄，马首犹然蓄馀怒。呜呼黄金之台高突兀，冀北之良恣超忽。龙媒当世岂合无，昭王已往九方没。唯看阪上服盐车，谁向图中求骏骨。
张都尉画马歌
作者：彭孙遹
朝代：清

汗血不出世，但闻西极来。披图忽见渥洼产，？云逐电相萦回。立者骧首欲一鸣，障泥未解犹徘徊。走者势如风雨至，驰骤百里无纤埃。其余数匹饮或龁，一一神骏非凡材。问谁擅此化工技，逸足天闲妙无比。只今都尉最得名，不让当年韩与李。都尉生平本将家，前朝曾领上轻车。身亲百战竟何益，白头归种东陵瓜。早岁壮怀时吐露，伏枥雄心见豪素。平沙漠漠落日黄，马首犹然蓄余怒。呜呼黄金之台高突兀，冀北之良恣超忽。龙媒当世岂合无，昭王已往九方没。惟看阪上服盐车，谁向图中求骏骨。
归朝欢·秋夜
作者：彭孙遹
朝代：清
体裁：词

画阁重帘深不卷。铜史黄昏催缓箭。那堪离别在兰时，梧桐落尽回心院。夜长君不见。漏痕犹比檀痕浅。麝煤残，银筝宝瑟，信手拈来倦。
侧侧寒生霜瓦溅。眼底屏山千里远。南来孤雁己先红，一声天际堪肠断。飘零秋万点。风条雨叶如相饯。最无僇，坐愁不寐，绛蜡和花剪。
归朝欢·秋夜
作者：彭孙遹
朝代：清

画阁重帘深不捲。铜史黄昏催缓箭。那堪离别在兰时，梧桐落尽回心院。夜长君不见。漏痕犹比檀痕浅。麝煤残，银筝宝瑟，信手拈来倦。侧侧寒生霜瓦溅。眼底屏山千里远。南来孤雁己先红，一声天际堪肠断。飘零秋万点。风条雨叶如相饯。最无僇，坐愁不寐，绛蜡和花剪。
归朝欢·秋夜
作者：彭孙遹
朝代：清
体裁：词

画阁重帘深不捲。铜史黄昏催缓箭。那堪离别在兰时，梧桐落尽回心院。夜长君不见。漏痕犹比檀痕浅。麝煤残，银筝宝瑟，信手拈来倦。侧侧寒生霜瓦溅。眼底屏山千里远。南来孤雁己先红，一声天际堪肠断。飘零秋万点。风条雨叶如相饯。最无憀，坐愁不寐，绛蜡和花剪。
当湖冯生四十无子命吴兴沈绍绘百子图属予题句其上
作者：彭孙遹
朝代：清
体裁：七言律诗

天上麒麟兆有无，人间玉树几根株。但教冯伉多嘉耦，莫羡商瞿五丈夫。度索千春犹晚实，鹓鸾九采岂凡雏。累棋采烛他年事，重写诸王作剧图。
当湖道中·其一
作者：彭孙遹
朝代：清
体裁：五言律诗

八月蓼风和，湖光净绮罗。同游云散尽，旧迹陆沈多。秋水人何处，寒潮夕自波。沧洲待明发，鼓枻问渔蓑。
当湖道中·其二
作者：彭孙遹
朝代：清
体裁：五言律诗

夕眺高楼上，林晖竟日清。独山秋戍冷，三泖暮潮生。渔火中流见，鸥波永夜明。兰桡须小住，烟月正多情。
彭蠡夜泛
作者：彭孙遹
朝代：清

清浅宫亭水，溅溅百道流。残春风送客，终夜月随舟。野火沈葭苇，遥天挂斗牛。相依有鸥鹭，任意宿汀洲。
彭蠡湖中望匡庐山
作者：彭孙遹
朝代：清
体裁：古风

秋色晚澄鲜，湖中水初涨。流波夕吹生，落日孤帆漾。面面见匡庐，亭亭霄汉上。风泉暗崖谷，紫翠罗屏障。云雨生其中，吞吐势俱壮。闻有神仙宅，灵閟世无两。水帘秋自捲，花梵寒逾放。瑶草阅千春，琪枝非一状。往往逃名人，于兹谢尘鞅。谷饮含清腴，林琴发幽畅。夙耽世外期，泉石存微尚。烟萝不可攀，相望增惆怅。
彰义门外见一女子坠马诗以咏之
作者：彭孙遹
朝代：清
体裁：五言排律

禁门花柳放，小骑试春风。色是倾城艳，妆还坠马工。含啼眉欲蹙，竟体汗方融。鸦鬓金钗落，莲钩玉镫空。闻呼声喘细，见整髻鬟松。隐隐羞蛾绿，微微媚脸红。愿将怜惜意，宛转一相通。
径和李侍郎忆洞庭之作
作者：彭孙遹
朝代：清
体裁：七言律诗

缥缈山川忆洞庭，岳阳楼外水冥冥。梦回楚瑟千峰碧，望入湘帆九面青。芳草旧遗公子佩，清秋曾泛使臣星。郢歌一奏堪肠断，莫使江南逐客听。
徐贤媛贞义诗
作者：彭孙遹
朝代：清
体裁：古风

海水深可竭，山石坚可移。惟有一寸心，耿耿长若斯。以身托君子，旦誓非一词。所重在恩义，不在儿女私。古人于死者，没齿以殉之。贞疾况不死，而忍相弃遗。毕此妍华节，要以同穴期。人生天地间，三纲相维持。明信苟不存，相鼠亦有皮。畴为臣若子，乃惭女子为。作诗陈古则，庶以示将来。
得友人沈寅工凶问诗以哭之
作者：彭孙遹
朝代：清
体裁：七言绝句

素车不赴泪空零，旅榇萧萧下井陉。他日重寻班草地，春芜一片审山青。
得姊氏三月十三日书有吴门夜泊即送予妇北行诗二首读之数过使暮年姊弟别离久远之怀凄然倍昔因依韵成章信还辄以相寄不更作家问矣·其一
作者：彭孙遹
朝代：清
体裁：七言律诗

新诗百字百珠明，读罢能无感慨生。愧汝女公为送妇，令予姊弟倍关情。骎骎可叹年将暮，踽踽应怜我独行。晓起吟成惆怅绝，纸窗秋雨急盆倾。
得姊氏三月十三日书有吴门夜泊即送予妇北行诗二首读之数过使暮年姊弟别离久远之怀凄然倍昔因依韵成章信还辄以相寄不更作家问矣·其二
作者：彭孙遹
朝代：清
体裁：七言律诗

珠苞玉干照春晴，朗润虽殊一样清。崔郾弟兄皆俊士，刘班月旦并贤声。当年预卜高门庆，众木能支大厦倾。会见联翩起雕鹗，练裳韦笥也怡情。
御试省耕
作者：彭孙遹
朝代：清
体裁：五言排律

青阳临左个，皇路庆由庚。绮陌韶华遍，丹霄丽旭晴。九斿清跸影，万乘属车声。兰圃吹尘尽，芝田拂盖轻。春光三月好，仙仗五云迎。辇道遥相峙，钩陈静不惊。林花飘凤幰，堤柳拥霓旌。幽薄芳堪撷，寒塘涨已平。泠风勤问俗，灵雨待销兵。为念民依切，频劳法驾行。人皆忘帝力，后自重农情。畿甸恩膏沃，郊原淑气盈。千村修黛轭，一垡涖朱纮。草煖深藏雉，桑浓细啭莺。懿筐来献茧，良耜去催耕。终亩登周颂，蠲租陋汉京。嘉禾同颖秀，瑞麦两岐呈。地迥宸游畅，时和睿赏并。负暄迎妇子，击壤应箫笙。圣治先崇本，长春玉烛明。
德州道中
作者：彭孙遹
朝代：清
体裁：七言律诗

金汤十二迥相连，四塞居然此地偏。境外山川标海岱，河西风壤接幽燕。千樯竞转东南粟，万马閒驰赐予田。欲访修靡当日事，广川宫阙尽寒烟。
忆少年·忆远
作者：彭孙遹
朝代：清

闲来极目，朦胧不辨，江天云树。怀中数行泪，向何人弹与。日日潮回乌角渡。赶不上、萧郎行处。仙裙且休系，仗东风吹去。
忆旧游·病酒
作者：彭孙遹
朝代：清

病酲扶不起，似箜篌小，令促行觞。乡愁供伏枕，暮钟晓角，忒煞凄凉。当时几经被酒，锦瑟美人傍。记缥色杯轻，密云香重，亲手擎将。年来漂泊去，但醉月迷花，是处堪伤。纵文园渴甚，甚金仙掌露，玉女壶浆。欲问盈盈翠袖，风雨暗巫阳。谁念我天涯，萧条寂寞年少场。
忆江南早梅次展成韵·其一
作者：彭孙遹
朝代：清
体裁：七言律诗

邓尉峰头万树梅，南枝应为早春催。当年卧雪人何在，此日临风独自开。姑射神仙冰作骨，玉山亭子璧为台。长安今夜遥相忆，月落参横有梦回。
忆江南早梅次展成韵·其二
作者：彭孙遹
朝代：清
体裁：七言律诗

千里停云暮色催，春光应已到林梅。数声横笛临风弄，几树深山冒雪开。夜拥香篝魂自冷，月明翠羽梦初回。陇头空有花如霰，不见江南驿使来。
忆王孙·寒食
作者：彭孙遹
朝代：清

梨云婀娜柳云斜。闲倚高楼数乱鸦。惆怅王孙天一涯。不归家。风雨年年葬落花。
忆秦娥·黄蔷薇
作者：彭孙遹
朝代：清

清明近。好风初占蔷薇信。蔷薇信。脂轻粉薄，天然檀晕。夜来已觉春寒困。晓妆约略黄儿褪。黄儿褪。幽香一滴，露珠新揾。
念奴娇·三叠前韵
作者：彭孙遹
朝代：清

壮心难抑，将乱丝斩断、连环搥碎。七贵五侯今已矣，说甚粉郎香尉。公醒而狂，臣饥欲死，待觅墦间醉。平原何在，自媒终笑毛遂。晓来网得霜螯，横行屈强，吾力犹能肆。脆白肥黄堪一饱，绝胜吴王残鲙。露气高浮，羽声慷慨，痛饮歌山鬼。元龙卧榻，肯容馀子鼾睡。
念奴娇·又叠前韵
作者：彭孙遹
朝代：清

知音寥落，任壁间弦绝、市中琴碎。万卷诗书何所用，不抵一钱程尉。入手杯浓，抬头月艳，人好千场醉。长卿倦矣，问宦游几时遂。此去四壁犹存，当垆涤器，卖酒临邛肆。春雨绿蓑三尺艇，钓取霜鳞雪鲙。假贷为生，送人作郡，怕杀挪揄鬼。不如秉烛，夜深长伴花睡。
念奴娇·又叠前韵
作者：彭孙遹
朝代：清
体裁：词

知音寥落，任壁间弦绝、市中琴碎。万卷诗书何所用，不抵一钱程尉。入手杯浓，抬头月艳，人好千场醉。长卿倦矣，问宦游几时遂。此去四壁犹存，当垆涤器，卖酒临邛肆。春雨绿蓑三尺艇，钓取霜鳞雪鲙。假贷为生，送人作郡，怕杀揶揄鬼。不如秉烛，夜深长伴花睡。
念奴娇·和漱玉词同阮亭作
作者：彭孙遹
朝代：清

深闺岑寂，见朱扉曲曲、铜龙双闭。坐觉春阴寒尚峭，不断氤氲炉气。远岫低云，浓花着雨，可是伊风味。红笺小叠，此情何处相寄。朝暮镇是无聊，湘娥泪湿，空向花枝倚。病里腰肢慵似柳，尽日三眠三起。芍药栏前，清和时候，约诉缠绵意。眼看春尽，那人应是归未。
念奴娇·四叠前韵
作者：彭孙遹
朝代：清

丈夫立意，宁兰摧蕙折、璧沉珠碎。宝剑摩娑如好女，请试玉门军尉。虎帐论兵，龙泉知己，卮酒安辞醉。沙场百战，看奇勋一朝遂。笑谈指顾封侯，宛珠随宝，入室纷成肆。行马歌钟新赐第，狼藉金齑玉鲙。贵客称觞，美人当夕，室瞰高明鬼。拂衣归隐，学希夷五龙睡。
念奴娇·长歌
作者：彭孙遹
朝代：清

长歌当哭，把琅玕击折、珊瑚敲碎。悔不当初多弄戟，领取中郎都尉。鹊印累累，蝉冠岌岌，忍见人皆醉。雕龙何益，算功名偶然遂。等閒付与儿曹，三旌已矣，返我屠羊肆。吴下秋风归去好，饱啖菰羹鲈鲙。病藉神君，巧资天女，无计祛穷鬼。夜珠休探，怕骊龙未成睡。
怀家兄渭臣
作者：彭孙遹
朝代：清
体裁：七言律诗

早结佳儿百岁欢，也应娇女待乘鸾。柳花作赋何时就，桃叶宜人即次看。老去渐知婚嫁累，贫来转觉世途难。从兹云外堪长往，黄叶空山礼戒坛。
怀李天生
作者：彭孙遹
朝代：清
体裁：五言律诗

清渭日悠悠，金天岳色浮。因之怀旧好，弥此轸离忧。盛世甘偕隐，斯人实寡俦。漫将诗笔较，一疏自千秋。
怀李天生
作者：彭孙遹
朝代：清
体裁：五言律诗

清渭日悠悠，金天岳色浮。青云怀旧好，白首怅同游。盛世甘偕隐，斯人实莫俦。漫将诗笔较，一疏自千秋。
怀祖命
作者：彭孙遹
朝代：清
体裁：五言律诗

思君不可见，落照广陵城。载酒何人过，挥毫终日情。竹风残暑退，桐雨晚凉生。易有穷途感，秋来一叶声。
思越人·题余氏女子绣西子浣纱图，同程村、阮亭作
作者：彭孙遹
朝代：清

擘仙丝，写美矉，依然南国娉婷。石畔浣纱今在否，溪流犹为人清。兴亡吴越眉颦上。鸱夷枉铸遗像。日暮百花洲下路，珊珊步屧馀响。
怨王孙·春暮和李易安同阮亭
作者：彭孙遹
朝代：清

春阴晼晚。蔷薇庭院。谢女楼空，秦娥梦断。倩柳色把情传。结缠绵。当初小喜将人惹。还抛舍。煞是无赖也。别来又过寒食，几树横斜。断肠花。银箭声悄。金屏思恼。香梦和云，流莺弄晓。一树树海棠红。不禁风。风狂雨骤伤心处。花落去。秾艳空辜负。登楼一望天际，目尽南云。镇思君。
怨王孙·春暮和李易安同阮亭·其一
作者：彭孙遹
朝代：清

春阴晼晚。蔷薇庭院。谢女楼空，秦娥梦断。倩柳色把情传。结缠绵。当初小喜将人惹。还抛舍。煞是无赖也。别来又过寒食，几树横斜。断肠花。
怨王孙·春暮和李易安同阮亭·其二
作者：彭孙遹
朝代：清

银箭声悄。金屏思恼。香梦和云，流莺弄晓。一树树海棠红。不禁风。风狂雨骤伤心处。花落去。秾艳空辜负。登楼一望天际，目尽南云。镇思君。
恭和御制幸阙里诗
作者：彭孙遹
朝代：清
体裁：五言律诗

翠辇巡东鲁，金舆幸讲堂。睿文光海岱，道法见羔墙。被服皇风畅，涵濡圣泽长。九垓声教洽，雅化仰垂裳。
悲翁仲
作者：彭孙遹
朝代：清
体裁：古风

金城兮汤汤，昔之宫殿何郁皇。纵横南北数十里，邓林之木森成行。貂珰贵人供洒扫，羽林三千周庐宿卫罗四旁。荣华富贵那可恃，云烟过眼须臾耳。田父驱牛上墓门，犹说当年亲见此。此理由来君莫忧，黄垆白壤皆王侯。然人鱼，斮漆絮，南山有隙终见求。风号雨啸夜不旦，其中乃与狐狸游。寒烟蔓草复何有，隧道悉已成田畴。石马可羁羊可乳，咄咄翁仲行及汝。
悼亡诗为王颛士赋·其一
作者：彭孙遹
朝代：清
体裁：七言绝句

吴客新为楚些吟，萦弦哀柳罢瑶琴。寒萝秋槿知无限，恻恻偏伤作赋心。
悼亡诗为王颛士赋·其三
作者：彭孙遹
朝代：清
体裁：七言绝句

翡翠帘空缀网丝，人亡物换不胜悲。刘郎莫自窥遗泽，肠断娇儿丐沐时。
悼亡诗为王颛士赋·其二
作者：彭孙遹
朝代：清
体裁：七言绝句

菊悴兰枯又一时，屏帷彷佛为谁施。秋来一片空梁月，频遣休文带孔移。
悼亡诗为王颛士赋·其四
作者：彭孙遹
朝代：清
体裁：七言绝句

缨佩棽离二十年，鸣鸡往事重凄然。金钗绣袄都倾庋，销得营斋百万钱。
惜秋华·秋怨
作者：彭孙遹
朝代：清

才入新秋，早麝㡠慵开，莺簧倦炙。孤影谁怜，银釭几度羞剔。乌丝小字看看淡，好似赚人鱼墨。愁寂。水晶帘捲，见旧时月色。枉自寻消息。恨馀香断素，偏有无穷忆。谁把病，容扶起，纷纭朱碧。便将万斛沧波，移来比似鲛珠滴。终夕。也只得、两番潮汐。
惠州除夕立春寄蘧非
作者：彭孙遹
朝代：清
体裁：五言排律

苍辂迎郊日，辛盘饯腊辰。暖生堤外树，晴飏陌头尘。花信山桃落，风光涧草新。林禽翻翠羽，江吹起青蘋。气候殊吾土，羁栖隔故人。五羊遥忆汝，万里各孤身。廨舍疏灯夕，琴书旅况贫。客愁销贝叶，乡字断文鳞。归讣沧洲近，交情白首真。相期红药畔，婪尾送残春。
感事
作者：彭孙遹
朝代：清
体裁：七言律诗

十年零落舞衣尘，绣像名经了净因。岂有白龙缠素颈，空将碧血洒罗巾。贞魂己拔人天界，幻影何分去住身。应是香躯成解脱，九泉哀怨不须论。
感事·其一
作者：彭孙遹
朝代：清
体裁：七言律诗

兀兀穷愁伏枕初，频搔短发独欷歔。十年骨肉摧残尽，七尺形骸涕泪馀。触事伤心都并集，抚今追昔更何如。死生大矣谁能一，为起蒙庄试问渠。
感事·其二
作者：彭孙遹
朝代：清
体裁：七言律诗

风尘濩落鬓毛皤，万感填膺恨未磨。老泪总因儿女尽，衰门忍见死丧多。人生卒卒真难料，天道茫茫定有讹。倚柱不堪惆怅绝，短垣斜日下槐柯。
感皇恩·题北隐山房
作者：彭孙遹
朝代：清

深户映花关，纸窗茅屋。栽就潇湘万竿竹。捎云拂日，染出一庭浓绿。石床欹枕处、茶初熟。中有高人，栖迟空谷。冰雪潆洄绝尘俗。欲遗杂佩，采采露兰霜菊。相思何处也、人如玉。
懒朝和悔庵
作者：彭孙遹
朝代：清
体裁：七言律诗

朝谒今来迹渐稀，性情真与世相违。久耽物外烟霞疾，苦忆山中薜荔衣。君自名高应晚达，我因才拙合先归。日高睡起钟时饭，人世焉知是与非。
戊午除夕得除字·其一
作者：彭孙遹
朝代：清
体裁：七言律诗

柏酒辛盘岁又除，焚香午夜待鸾车。身惭贞白甘投帻，心薄文长肯𧝬裾。天上祥符初聘梦，年来拙政是閒居。移家拟入灵威洞，手把琅函一卷书。
戊午除夕得除字·其三
作者：彭孙遹
朝代：清
体裁：七言律诗

征税频仍久未除，几看水旱罄□储。军须数转江南粟，荒政曾无郑白渠。极目流离还载道，故乡消息重愁予。阳和愿作丰年兆，岁岁春风乐佃渔。
戊午除夕得除字·其二
作者：彭孙遹
朝代：清
体裁：七言律诗

金闺名籍一朝除，寥落生涯患难馀。逋客移文齐博士，赀郎献赋汉相如。谁能皓首耽微禄，翻遣浮云点太虚。四十九年明日是，知非可比大夫蘧。
戊午除夕得除字·其四
作者：彭孙遹
朝代：清
体裁：七言律诗

客舍频惊岁月除，悠悠天地总蘧庐。宫中拥彗思邹衍，市上悲歌吊望诸。云物春台周太史，星河夜色汉储胥。他乡风物同乡侣，徙倚幽怀待一摅。
戊戌下第南归阻兵途经七十馀日始抵家因赋呈毛明府
作者：彭孙遹
朝代：清
体裁：五言排律

凤城春色转，御苑众芳滋。于役来千里，何缘借一枝。贫穷元有命，陶铸本无私。放弃由明主，蹉跎愧盛时。不才违世用，久客益相思。日暮担簦去，城阴策马疲。林花方似锦，津柳已如丝。吴榜催人发，燕云入望移。上书行巳矣，去国更凄其。易水声仍咽，聊城迹尚遗。经过怀夙昔，回薄见嵚崎。击汰三齐境，惊心六月师。途穷天地隘，身贱戍徒欺。道阻川原积，河流日夜悲。亦知为客苦，翻欲到家迟。入径松阴合，开轩竹粉披。绿繁抽砌菊，红悴折园葵。节物浑非昨，容颜强对谁。慰愁怜妇子，失意恧交知。但讯归何晚，为言数有奇。以兹情款款，几致涕垂垂。明府今民望，龙门世羽仪。奖贤同范宁，惠好独钟期。疏傲常情恕，寒暄岂众随。纷吾遭摈落，长此任流离。踪迹人争讪，生涯我亦疑。计迂家食薄，才拙老农宜。厚遇诚非分，孤悰转自危。漂摇长若此，何以答恩私。
戊辰元夕次汪东川韵
作者：彭孙遹
朝代：清
体裁：七言律诗

芸庐儤直散绦绳，黯淡春衣缕八升。皛皛金波飘素练，沉沉珠漏咽寒冰。清斋不饱长鎗米，白首相依短檠灯。与尔分曹嗟未得，同题诗句碧山层。
戏作人名诗二首·其一
作者：彭孙遹
朝代：清
体裁：七言律诗

夕阳城下乱春流，系艇槐阴识旧游。山郭解携成远别，云林回首见孤舟。当风弱柳浑如睡，落月空江总是愁。往事王孙休更问，采萧何日不三秋。
戏作人名诗二首·其二
作者：彭孙遹
朝代：清
体裁：七言律诗

风景春来不自持，春江万里寄相思。秦溪漱石堪同隐，茂苑论心又几时。蕙幌空张苍藓合，松云将暝碧天垂。繁英一谢重门闭，肠断垂杨绾别离。
戏答贻上
作者：彭孙遹
朝代：清
体裁：七言绝句

赋得香奁最有声，偶然托兴写倾城。道心近日清如水，不落人间薄倖名。
戏赋鹅头
作者：彭孙遹
朝代：清
体裁：五言排律

是物宜驯玩，依人饱秕糠。品形生自卵，辨族羽如霜。波渚驾同泛，池濠鸭并藏。柳娇黄尚嫩，笙暖韵轻扬。素练溪堪濯，银肪玉可当。清波红掌映，白毳绿蘋香。地擅昙村胜，湖临讲院长。菹珍齐入馔，芍药细为糖。阳羡笼偏小，于陵客漫尝。片腴悲邓叟，一脔傲刘郎。庖割宁知命，肥甘实起殃。寄声同侣者，戒慎在壶觞。
扬州怀古·其一
作者：彭孙遹
朝代：清
体裁：七言律诗

惆怅繁华事已非，寒波缥缈夕阳微。雷塘雨过山花碧，瓜步云开木叶稀。自昔参军多感慨，重来水部惜芳菲。离宫别馆今何处，坐见孤蓬日日飞。
扬州怀古·其二
作者：彭孙遹
朝代：清
体裁：七言律诗

草生城阙郁崔巍，陈迹千年吊落晖。南国绮罗悲帝子，东都花柳葬灵妃。云山一去秦淮海，歌吹空传杜紫微。怅望烟波情不极，春潮如雪送将归。
扬州送唐祖命之汝南
作者：彭孙遹
朝代：清
体裁：七言律诗

秋到芜城暑渐微，林中尽日对清晖。青云自信千秋在，白首空伤万事非。汝水悠悠人独往，江天漠漠雁将飞。因君更发羁孤恨，相送河梁泪满衣。
扬州逢玉行有赠
作者：彭孙遹
朝代：清
体裁：七言律诗

王程春草碧参差，粉署含香入直时。共说山郎无长物，悬知水部有新诗。白门柳尽怀人远，朱雀桁开拥传迟。自笑披裘江上客，赏音千载得钟期。
承恩寺楼同蘧非雨宿
作者：彭孙遹
朝代：清
体裁：七言绝句

蓟北初归已倦游，长千风雨惜淹留。对床共话年来事，愁绝承恩古寺楼。
报国寺古松歌
作者：彭孙遹
朝代：清
体裁：古风

帝城景物谁第一，灵奇首数报国松。清阴磅礴数十树，郁葱轮囷气独钟。中有数枝最绰约，苍龙怒爪纷相攫。下荫琼田五色芝，上巢缑岭千年鹤。其馀往往含异姿，虬形黛色各自奇。一朝澄霁振林籁，晨钟夕梵参差吹。忽然风雨相交并，洪涛不返声长骋。恶鲸吼浪白日晦，山鬼幽鸣捉人影。当日驱车泰岱侧，秦封直上天门逼。徂徕山翠万仞高，不与此中争气色。可怜古院老龙鳞，岁寒孤抱谁相邻。时有百货来填溢，长安车马喧红尘。精神寂寞旷不接，愧尔悠悠朝市人。
抵英德县郭就市买得小英石数枚嵓壑皆具
作者：彭孙遹
朝代：清
体裁：古风

粤山故奇特，荒远每难就。谁知一拳石，尽此五岭秀。貌古态愈妍，峰多骨弥瘦。朝来风雨鸣，万山势若斗。此石亦阴冥，黝然色非旧。时有雨气生，如向云根漱。欲携岩壑姿，一洗尘容陋。涵晖与碧落，爽气在襟袖。
拜星月慢·本意
作者：彭孙遹
朝代：清

蓉炷初煎，花冠重整，小院四垂空碧。徙倚风前，听铜蠡清滴。凝眸处，试问渡河人去，窃药人归何日。霄路迢遥，抱幽辉终夕。正中庭、夜永无行迹。更难禁私祷偏羞涩。早是声喘频呼，吹麝兰气息。坠金虫手自梳蝉翼。恁时光、莫道窥颜色。只影儿、袅袅亭亭，尽销魂也得。
拟同是禅师入罗浮纵观金沙玉鹅之胜会以事留省下未果斯约作此奉讯
作者：彭孙遹
朝代：清
体裁：古风

罗浮古洞天，万仞青巃嵷。欲从白社侣，远叩神仙宫。左挟轩辕叟，右呼葛仙翁。如何混尘壒，坐令此愿空。试问飞锡人，何时去山中。金沙水碧流，丹灶春泥融。石竹翠无恙，芳兰抽几丛。霞举洵可乐，幽陟孰与同。怅焉不成往，惝恍心何穷。
拟大清一统志成恭纪十二韵
作者：彭孙遹
朝代：清
体裁：五言排律

薄海同文轨，敷天入版章。乾仪三极正，坤络四维张。玉帛图王会，山川纪职方。编摩资馆阁，缀辑上岩廊。粲粲分星土，罗罗布井疆。源流皆综贯，诠次必精详。燥湿观民俗，高卑辨物常。自然知阨塞，真可巩金汤。亥步周黄轴，辰居奠紫阊。熙时欣偃革，盛治美垂裳。一统规模远，千年历数长。清宁占泰运，大业永光昌。
拟春日应制·其一
作者：彭孙遹
朝代：清
体裁：七言律诗

紫禁清严复道通，絪缊佳气在宸枫。五云仙仗罗三殿，九酝霞觞寿两宫。尽辟铜龙迎瑞日，先悬綵燕待和风。应知天上春光早，玉树菁葱曙色中。
拟春日应制·其七
作者：彭孙遹
朝代：清
体裁：七言律诗

六合恩波自一家，圣心犹欲念幽遐。露盘拂处螭头湿，月扇回时雉尾斜。滟滟炉烟飘蕙烬，依依花气浥兰芽。宫中玉漏休频滴，乙夜搜书遍五车。
拟春日应制·其三
作者：彭孙遹
朝代：清
体裁：七言律诗

五柞宫中淑气回，万年枝上好风催。消除寒色看垂柳，斟酌春光到早梅。垂露临池龙跃起，拥云染翰凤衔来。悬知睿照三辰丽，不数邹枚侍从才。
拟春日应制·其二
作者：彭孙遹
朝代：清
体裁：七言律诗

青琐彤闱赤玉墀，寒销兰路雪初披。竹宫云丽斋坛夕，蕙沼风恬韨褉时。芳草无根迎候早，春晖有意为人迟。太平天子勤民隐，宣室何劳更祝釐。
拟春日应制·其五
作者：彭孙遹
朝代：清
体裁：七言律诗

芳林幽薄带长川，南苑今当校猎年。聚燕台前沙似锦，射熊馆外草如烟。风回自引清笳动，云起争看綵仗悬。莫以从禽窥庙略，为乘春令习蒐田。
拟春日应制·其八
作者：彭孙遹
朝代：清
体裁：七言律诗

奕叶承平起颂歌，况逢海内正韬戈。由来望泽寰区遍，占得韶光帝里多。珠缀花明香作雾，玉沟风煖绿生波。大酺不待君王赐，处处春风饮太和。
拟春日应制·其六
作者：彭孙遹
朝代：清
体裁：七言律诗

惠泽频年洒八纮，阳和早已遍寰瀛。酿花雨润枝枝玉，转蕙风轻树树莺。幡上金鸡仍涣号，樽中白兽岂求名。招贤更有猗兰操，不尽虞弦解愠情。
拟春日应制·其四
作者：彭孙遹
朝代：清
体裁：七言律诗

凤阙嵯峨倚碧雯，瀛台仙境气氤氲。重轮晓涌扶桑日，五色晴含太液云。玉螮光寒凝绛幄，紫猊穗煖爇芳芸。牙签锦轴分明在，圣主当今正右文。
挂角寺寄孝山
作者：彭孙遹
朝代：清
体裁：七言绝句

一憩松关日半曛，遥遥江岭路中分。回头种玉亭前路，万叠春山入暮云。
挽严母江太夫人二首·其一
作者：彭孙遹
朝代：清
体裁：七言律诗

宝婺星沈月坠潭，鹫宫归去罢珠函。依然蕙质风犹在，欲奏兰陔思不堪。乌哺情深悲禄养，凤池人少忆饴含。他年若向茵帷启，巾箑还应洒泪探。
挽严母江太夫人二首·其二
作者：彭孙遹
朝代：清
体裁：七言律诗

一闭珠襦不可窥，白杨丹旐有馀悲。教成婉娩多璿式，名著文宣见玉仪。长夜慈乌依子舍，当秋孝竹发孙枝。悬知世有丝纶笔，彤管清华更属谁。
挽吴铭卣·其一
作者：彭孙遹
朝代：清
体裁：五言律诗

追忆䢴关别，于今又几年。何期成永诀，遂此隔重泉。雪轸虚弦绝，风檠暗网悬。秋来原上树，萧瑟起寒烟。
挽吴铭卣·其三
作者：彭孙遹
朝代：清
体裁：五言律诗

幽绝平山路，频年有梦思。一闻蒿里唱，无复竹林期。石籁清阴合，山窗碧藓滋。空堂人迹断，犹是下帷时。
挽吴铭卣·其二
作者：彭孙遹
朝代：清
体裁：五言律诗

当年披宿草，洒酒酹秋坟。曾此悲吾友，今兹又哭君。襟期两世笃，生死一朝分。楚些遥相寓，三泉杳不闻。
挽吴铭卣·其五
作者：彭孙遹
朝代：清
体裁：五言律诗

蕙折一何早，芝焚极可哀。故人馀有几，老景觉相催。眼泪有时尽，情怀何日开。无由展交谊，南望几徘徊。
挽吴铭卣·其四
作者：彭孙遹
朝代：清
体裁：五言律诗

索句清吟苦，摊书白日移。子云长寂寞，叔宝本清羸。杳杳即长夜，悠悠无见期。人生亮同尽，天道竟难知。
挽房仪凡枢部兴公尊先生也甲申之变以忧愤而卒·其一
作者：彭孙遹
朝代：清
体裁：古风

米脂乱天纲，咸秦实祸始。岂无清流人，纷纭受骄饵。房公抗奇节，秉心终不贰。白璧绝众污，黄冠非我意。挥手谢所亲，从容遂其志。生平轨圣贤，成仁与取义。攀髯既有时，没齿乃无愧。
挽房仪凡枢部兴公尊先生也甲申之变以忧愤而卒·其二
作者：彭孙遹
朝代：清
体裁：古风

龚胜不爱死，范粲不苟生。古来志节士，历久弥坚贞。貂蝉座上客，徒羡朝槿荣。淹忽随腐草，一死鸿毛轻。皎皎司马节，百世流芳声。祀公以俎豆，易公以嘉名。高风激千古，兴彼顽懦情。
挽杜香武·其一
作者：彭孙遹
朝代：清
体裁：七言绝句

何来冰雪皎风姿，玉是连城桂一枝。却似浣花溪上老，最怜骥子好男儿。
挽杜香武·其三
作者：彭孙遹
朝代：清
体裁：七言绝句

千古彭殇一壑同，可怜愁绝阿家翁。伤心十八年前事，蕙幌兰灯照梦熊。
挽杜香武·其二
作者：彭孙遹
朝代：清
体裁：七言绝句

何事翩然赋玉京，不将祖德续玄成。湘东银管胶东纸，洒泪看题处士名。
挽杜香武·其四
作者：彭孙遹
朝代：清
体裁：七言绝句

春浮树下惠禽啼，无价香中宝篆低。好礼空王重遣累，尽捐何肉与周妻。
捣练子·送春
作者：彭孙遹
朝代：清

啼乌歇，小庭空。几阵廉纤几阵风。独倚危阑闲极目，子城一带绿阴中。
捣练子·送春
作者：彭孙遹
朝代：清
体裁：词

啼鸟歇，小庭空。几阵廉纤几阵风。独倚危阑闲极目，子城一带绿阴中。
探春花
作者：彭孙遹
朝代：清
体裁：七言绝句

玉树偏宜雪后开，一株早已压江梅。幽人晓起探芳信，春自枝头冉冉来。
摊破丑奴儿·闺怨
作者：彭孙遹
朝代：清

秦楼谁管三生约，花下行春。月下行云。鸾镜从生蛛网尘。也啰，难道是、一心人。为伊禁得多烦恼，收拾罗裙。打叠罗巾。一捻香酥满泪痕。也啰，难道是、不思君。
摊破浣溪沙·读高季迪缶鸣集
作者：彭孙遹
朝代：清
体裁：词

何处登临忆侍郎。无边草树路微茫。依旧青丘湖下水，接东江。旧宅已随烟里没，遗编曾向箧中藏。叹息当时同辈少，压徐杨。
摘红英·客中闻卖花声
作者：彭孙遹
朝代：清

东风景。吹芳信。卖花声隔墙头粉。耽人恨。教人困。赊得春光，为谁簪鬓。青儿嫩。红儿褪。梦回蝴蝶难重认。情儿闷。心儿忖。别来几日，玫瑰开尽。
放舟南湖同墨樵朗倩夜发
作者：彭孙遹
朝代：清
体裁：七言律诗

舟中隐几坐萧条，赖有宾朋慰寂寥。吹律清商声自应，乘时白帝气初骄。寒林远带裴休宅，秋水平添陆贽桥。欲上南楼同待月，西风何处送归桡。
斗母降辰恭纪一首
作者：彭孙遹
朝代：清
体裁：七言律诗

三生名籍在仙坛，钩校分明御笔丹。未得幽贞同雪干，可能洁白比霜翰。北辰垂照三千界，东岳朝真十八盘。从此便成云水计，上书不拟似严安。
料丝灯依史胄司学士韵·其一
作者：彭孙遹
朝代：清
体裁：七言律诗

一檠春灯五色丝，十分工巧百般奇。移将潋滟金缸影，写出青葱玉树枝。弄影稍嫌云母薄，流光偏与舞人宜。尘寰未必能胜此，合向蓬山顶上窥。
料丝灯依史胄司学士韵·其三
作者：彭孙遹
朝代：清
体裁：七言律诗

上元灯火咽芳尘，错落明玕照锦茵。鱼缬吹寒红闪闪，骊珠有晕碧鳞鳞。难酬令节惟婪尾，欲买春宵是等身。兰烬销残清漏永，梦游何处隔云津。
料丝灯依史胄司学士韵·其二
作者：彭孙遹
朝代：清
体裁：七言律诗

七襄巧思乞河东，镂水雕尘迥若空。瑶彩澄鲜非泛月，翠漪摇飏不因风。春阴自结千重绮，夜气俄成百尺虹。喷薄清晖纷可掬，饮冰人在玉壶中。
料丝灯依史胄司学士韵·其四
作者：彭孙遹
朝代：清
体裁：七言律诗

文珠玳瑁擅时称，风物今来几度兴。龙女机丝无襞积，鲛人宫阙有觚棱。玉山颓影方千日，银海生花已万层。何似秋堂扃深寂，一帘风露读书灯。
斜塘舟次·其一
作者：彭孙遹
朝代：清
体裁：七言绝句

绿阴深靓日初长，梅子风轻白葛凉。歇浦西来潮正落，轻舟一叶过斜塘。
斜塘舟次·其二
作者：彭孙遹
朝代：清
体裁：七言绝句

风送轻帆雨乍飘，插秧天气嫩寒消。沙头转处潮痕浅，知是前村减水桥。
斜街宅
作者：彭孙遹
朝代：清
体裁：五言律诗

一徙斜街宅，三移斗柄春。门扉临剧道，烟火接比邻。竟日闻驺殿，何时罢徼巡。小人宜近市，未敢厌嚣尘。
斤斗水
作者：彭孙遹
朝代：清
体裁：五言绝句

暮雨犹纷沓，寒潮正渺漫。断肠斤斗水，春色满渔竿。
新柳
作者：彭孙遹
朝代：清
体裁：七言律诗

春风春雨正冥冥，垂柳垂杨色渐青。京兆眉匀犹浅淡，楚宫腰细最娉婷。轻寒尚困三眠态，小碧虚笼十里亭。他日灞桥肠断处，骊歌凄切不堪听。
新田别客
作者：彭孙遹
朝代：清
体裁：五言律诗

旧邑颓城在，新田落照微。片帆将客去，双燕送春归。夜月留空局，寒花揽别衣。不堪江上路，欲去更依依。
新霁
作者：彭孙遹
朝代：清
体裁：五言律诗

山寺寥寥静，残阳对掩扉。池阴浓叆叇，树影湿霏微。观化知鱼乐，忘机羡鸟飞。东皋堪避地，徒使寸心违。
施有一席上听歌作立夏前一日也·其一
作者：彭孙遹
朝代：清
体裁：七言绝句

洒遍江河泪万行，那堪春尽尚他乡。鹍弦雁柱多悽恻，不待闻歌已断肠。
施有一席上听歌作立夏前一日也·其三
作者：彭孙遹
朝代：清
体裁：七言绝句

山堂风雨正凄凄，一曲新词听欲迷。满座宾朋静无语，春云冉冉向人低。
施有一席上听歌作立夏前一日也·其二
作者：彭孙遹
朝代：清
体裁：七言绝句

絮飞花尽雨冥冥，人在金阊古驿亭。莫唱春归肠断曲，此声凄切不堪听。
施有一席上听歌作立夏前一日也·其四
作者：彭孙遹
朝代：清
体裁：七言绝句

何处声传子夜歌，高云不散玉嵯峨。雪儿解道风流句，不及君家问字多。
无题二首·其一
作者：彭孙遹
朝代：清
体裁：七言律诗

风帘愁对落花裀，万事疏慵过一春。玉煖乍抛新刺袜，香浓不散旧啼巾。思深如向灯前出，泪尽应缘梦里频。准拟相逢亲说与，綵帆何日渡江津。
无题二首·其二
作者：彭孙遹
朝代：清
体裁：七言律诗

桂寝秋深翠袖凉，重帘委地静焚香。纤寒触手嫌金剪，远别惊心怯钿床。冰萼款冬棂眼白，晴花拆暖蜜脾黄。炎方腊尽无风雪，九月江南夜有霜。
无题同贻上作·其一
作者：彭孙遹
朝代：清
体裁：七言律诗

犀押重帘玉作扉，芳踪髣髴梦来稀。金炉夜烬犹偎枕，绣被朝寒未解衣。幄里馀香空旖旎，幢前私愿好皈依。蟾宫月姊应相笑，留取幽辉伴绮帏。
无题同贻上作·其七
作者：彭孙遹
朝代：清
体裁：七言律诗

玉女湘妃爱独居，芳时冉冉孰华予。中宵锲臂酬私誓，小字簪花作报书。蕙帐独怜人去后，桂轮又见月生初。金屏却忆当年梦，为雨为云总未如。
无题同贻上作·其三
作者：彭孙遹
朝代：清
体裁：七言律诗

春深朱户映芳滋，彷佛江皋解佩时。蜂稚故残含蕊色，莺娇偏宿断肠枝。夜吟初试青花管，午睡閒抛煖玉棋。愿得相看成白首，风情长遣两心知。
无题同贻上作·其九
作者：彭孙遹
朝代：清
体裁：七言律诗

璧月金铺转蓐收，九微仙帐掩青牛。卢家锦瑟初调曲，石氏香尘不印钩。自整芳衾迎好梦，空施小簟待新秋。吴江越水知无际，何得同来枕畔流。
无题同贻上作·其二
作者：彭孙遹
朝代：清
体裁：七言律诗

银箭迟迟正未央，紫鸳两两已成行。怀人独坐嫌宵永，待梦频来欲夜长。斜月窥窗屏半掩，行云何处幕虚凉。征鸿迢递文鳞绝，减尽深闺窈窕妆。
无题同贻上作·其五
作者：彭孙遹
朝代：清
体裁：七言律诗

玉壶滴罢夜眠迟，华簟初冰拥被时。霜色渐侵金凿落，月阴乍转碧罘罳。重帘不启钩双约，小篆将残幔四垂。何事秋来长作客，红兰白露减芳蕤。
无题同贻上作·其八
作者：彭孙遹
朝代：清
体裁：七言律诗

柔肠婉转若为通，缥缈神仙小院东。晓嶂乍添眉晕绿，夜裯新减臂妆红。难传密约乌丝里，好谱相思凤纸中。何日与卿同举案，吴侬庑下老梁鸿。
无题同贻上作·其六
作者：彭孙遹
朝代：清
体裁：七言律诗

忆得星軿下碧城，凤箫凄楚兽烟清。心香小誓甘同死，眉妩良缘结再生。花颊露浓真解语，柳腰风细不胜情。曲江莫是销魂处，肠断银河玉女笙。
无题同贻上作·其十
作者：彭孙遹
朝代：清
体裁：七言律诗

生翠文鸳不暂离，参差凤管好同吹。灯悬珠蚌新垂焰，衣剪冰蚕旧络丝。折尽南塘红菡萏，妆成北地紫胭脂。武皇未解当时意，却遣蓬莱太乙祠。
无题同贻上作·其十一
作者：彭孙遹
朝代：清
体裁：七言律诗

西风双桨帝城游，憔悴苕华杜若洲。幽梦细寻行雨路，新眉长结晚山愁。珠娘寂寞鲛人泪，箫侣凄凉凤女楼。小煖轻寒深院里，懊侬情思是三秋。
无题同贻上作·其十二
作者：彭孙遹
朝代：清
体裁：七言律诗

梦迥芳草碧迢迢，星渚依稀旧鹊桥。堤外垂杨眠未起，花间睡蝶粉初消。重来画阁听春雨，相送兰舟逐暮潮。两地朱颜憔悴老，徐娘颜色沈郎腰。
无题同贻上作·其四
作者：彭孙遹
朝代：清
体裁：七言律诗

回首墉宫路几千，黄炉终不罢相怜。玉台靧面濡薇露，罗帐更衣徙桂烟。未续兰心偿梦里，欲抽蕉绪避人前。红笺手署卿卿字，记得芳名是丽娟。
无题和耦万二首·其一
作者：彭孙遹
朝代：清
体裁：七言律诗

看花心事惜蹉跎，红雨飘零燕子窠。人在高楼迎凤侣，家居曲巷唤鹦哥。栏边纤月微生步，屏上行云缓驻歌。不是无媒通径路，萧娘庭院许轻过。
无题和耦万二首·其二
作者：彭孙遹
朝代：清
体裁：七言律诗

倾城一笑自嫣然，豆䓻花开二月天。拈得神针工夜绣，行来罗袜斗春妍。家同碧玉何妨小，体并昭阳几欲仙。遮莫相怜消瘦甚，清斋长事佛幢前。
日本佩刀歌
作者：彭孙遹
朝代：清
体裁：古风

倭奴佩下两匕首，削血吹毛刃无厚。摩娑喜似雪色明，挥掣惊同练光走。黄金作室玉作环，十步一人如等閒。淬刀唯用瀚海水，采铁远在嵎夷山。的历闪烁难具状，侠客临之气增壮。抚刀瞠目一再观，想见荆高千载上。
日长至
作者：彭孙遹
朝代：清
体裁：五言排律

四序属元英，三阶灿玉衡。绛杓方北指，金翼正南行。晃朗孤轮涌，回环九道平。乍临牛斗度，遥映凤皇城。祥霭开瑶甸，澄辉散绮甍。山河弥广大，霄汉转高明。绣线丝初永，葭灰气已盈。灵台云物丽，铜掌露华清。柔荔争含秀，芳芸竞向荣。历元千岁合，化籥一阳萌。是节乾苞启，中天曜景呈。践长迎宝筴，会极拱神京。苍璧修殷荐，黄钟辨雅声。百僚趋剑佩，六变奏韶韺。缥缈疏龙殿，棽离析翠旌。上觞皆硕辅，献履亦名卿。珍贶凝轩鼎，仙音律舜笙。呼嵩知帝眷，祝华见舆情。瑞旭重光现，皇衢万象亨。小臣欣就日，葵藿愿同倾。
早春杂感
作者：彭孙遹
朝代：清
体裁：古风

春阴积未散，日夕幽忧并。卧听鸟声乐，已知今日晴。空堂谢客久，砌草纷相萦。梅林栖冻萼，冰雪犹纵横。幽兰被山径，亦未抽新英。含芳各未吐，物意已向荣。我独苦离索，何以慰此情。
早春过子于园亭观梅留醉
作者：彭孙遹
朝代：清
体裁：七言律诗

清溪一叶兴堪乘，十日春晴乍解凌。餐玉仙人肌是雪，种梅处士迹如僧。花前且喜人无恙，病后方知酒不胜。明夕更留无限忆，水边林下月初升。
早春饮晓岳寓中
作者：彭孙遹
朝代：清
体裁：七言律诗

诗囊棋局总荒芜，欲问荆高旧酒垆。恰喜故人频折简，不须野鸟更提壶。平林雪尽馀寒浅，近郭山晴落照孤。信美何妨同一醉，风光端自故乡无。
早朝即事
作者：彭孙遹
朝代：清
体裁：七言绝句

皎皎长河夜色盈，绿槐影里有秋声。新凉一点清人骨，知在蓬山顶上行。
早秋即事
作者：彭孙遹
朝代：清
体裁：五言律诗

蒹葭初满岸，远水没空洲。白日频西下，沧江自北流。炎云不作雨，楚树易为秋。时见行人影，青青古渡头。
早秋即事
作者：彭孙遹
朝代：清
体裁：七言律诗

雨滴空林暑乍回，残阳过雨又西颓。此身已共齐纨弃，陈迹惟看越燕来。青桂丛深孤吹发，幽兰花晚后时开。芙蓉零落衣裳冷，楚客悲秋万古哀。
早秋集石林斋次渭清韵·其一
作者：彭孙遹
朝代：清
体裁：五言律诗

秋阴弄馀照，袅袅向人迟。微雨生林樾，清晖泛酒卮。夜阑残月上，灯暝一花垂。邂逅今何夕，轩车得暂随。
早秋集石林斋次渭清韵·其二
作者：彭孙遹
朝代：清
体裁：五言律诗

幽寻无宿约，散局有閒身。寂寞犹冰子，浮湛作椠人。疏花留暝薄，深树得凉新。倍觉凄清甚，新诗与辟尘。
旭曙枉札订新安之游赋荅
作者：彭孙遹
朝代：清
体裁：七言律诗

南湖迢递眇愁予，一摘瑶华感索居。庭树自伤生意尽，山邮长愧故人疏。紫芝白岳堪行乐，秋水清溪好钓鱼。五两芒鞋三尺艇，不妨同此结精庐。
春云·其一
作者：彭孙遹
朝代：清
体裁：五言排律

淑气报新年，灵台测候先。瑞云何缥缈，仙霭并清妍。乍浥金茎露，长含宝鼎烟。象呈丹极迥，望入绛河连。旂影双龙度，珠光九曲穿。七襄成帝子，五色补娲天。屏翳骖湘渚，丰隆驾洛川。巫阳峰十二，瑶岛路三千。擘絮垂杨外，吹鳞绮浪前。风恬澄碧海，日暖护蓝田。不辨公超市，频低子野弦。閒因依野鹤，低或拂鸣鸢。晓逐铜池畔，春留綵仗边。太虚仍廓尔，出岫亦翛然。山暝孤飞翼，江晴十样笺。暮凝人不见，夕敛月长圆。玉叶纷堪撷，琼英静可搴。挹来霞作瀣，洒去醴成泉。华盖随雕辇，霓裳照舞筵。还思纪官日，盛治接黄轩。
春云·其二
作者：彭孙遹
朝代：清
体裁：五言排律

玉琯动韶年，春回万象先。星河多气色，云物最鲜妍。叆叇非关雨，霏微乍似烟。绛霄舒更卷，翠缬断仍连。黛影双尖瘦，霞痕一缕穿。寒销七里雾，润挹九重天。瑞霭开芳甸，澄晖被广川。蜃阴吞八九，鹏翼击三千。仙路蓬山外，神光楚峡前。琳枝披蕙圃，琼叶荫芝田。展处偏承盖，停时为拨弦。低空依翥凤，望远没飞鸢。去自栖岩际，来应捧日边。虹明还绮合，风静转娟然。锦杼留裁翰，金膏待染笺。凝条花并艳，触石璧同圆。擢秀堪分洁，餐英好共搴。宸章垂宇宙，需泽洒林泉。糺缦呈珍贶，缤纷拂御筵。行看歌复旦，缊瑟有新篇。
春从天上来·孙介夫索句题照赠此篇
作者：彭孙遹
朝代：清

年少孙郎。算才地风流，合让伊行。思清零雨，笔挟秋霜。佳句题遍吴阊。似方子当日，擘麒麟、高宴仙乡。奏新词，有停云芝盖，隔水松簧。更饶大乔国色，俨麻姑玉女，矑盼清扬。钿翠轻飞，裙波小皱，人前微曳霓裳。捧流霞一酌，擎来味、尽作沙糖。尽疏狂。任红尘人世，弹指沧桑。
春从天上来·孙介夫索句题照赠此篇
作者：彭孙遹
朝代：清
体裁：词

年少孙郎。算才地风流，合让伊行。思清零雨，笔挟秋霜。佳句题遍吴阊。似方平当日，擘麒麟、高宴仙乡。奏新词，有停云芝盖，隔水松簧。更饶大乔国色，俨麻姑玉女，矑盼清扬。钿翠轻飞，裙波小皱，人前微曳霓裳。捧流霞一酌，擎来味、尽作沙糖。尽疏狂。任红尘人世，弹指沧桑。
春夜梦贻上·其一
作者：彭孙遹
朝代：清
体裁：古风

王生不见久，寂寞风尘里。再改白榆烟，一剖江心鲤。春城伏枕馀，夜雨摧桃李。梦中频见君，粲花启玉齿。折腰非素怀，浮湛聊复尔。相赠广陵涛，沉绵为君起。
春夜梦贻上·其二
作者：彭孙遹
朝代：清
体裁：古风

春阴黯长夜，雨叶无留响。灯烛炤空堂，馀光扬素幌。故人入我梦，披对青云上。长安霜月夕，气色飒萧爽。高枕忘晨昏，微吟互忻赏。离忧结窈渺，千里通来往。胡为冰玉姿，俛首羁尘鞅。筹笔困斯人，因风发遐想。
春尽日登北山玉皇阁
作者：彭孙遹
朝代：清
体裁：七言律诗

空山纡曲叩岩扉，杰阁岧峣俯翠微。独鸟风前横晚色，乱帆江上带斜晖。自伤信美非吾土，谁道登临可当归。旅食不堪春又尽，乡关愁见白云飞。
春尽日院中晓直
作者：彭孙遹
朝代：清
体裁：七言律诗

铃索声中晓漏催，玉堂深处乡晨来。摊书永昼长无事，骑马终朝独自回。日转槐阴当午直，风吹花蕾殿春开。阶前红药依然好，只少惊人谢朓才。
春尽率然有作
作者：彭孙遹
朝代：清
体裁：七言律诗

游丝飞絮弄轻盈，乳燕流莺自在鸣。竹叶酒当婪尾熟，清和天为酿花晴。偶然客至相为醉，但使身闲亦自轻。莫遣春愁殢今夕，共君坐听晓钟声。
春日兵宪王青芝年伯海上简阅有作兼呈毛明府
作者：彭孙遹
朝代：清
体裁：古风

海国烽烟久震惊，坐开幕府耀戎行。旌摇日羽千峰隐，阵立云垣百雉平。帷帐折冲参庙算，山河表里壮军声。楼船取次收闽越，遥倚东南万里城。沧波缥缈雨初晴，看泻天河为洗兵。日涌扶桑明兕甲，风回杨柳拂鸢旌。午潮声入千军静，春汛烽传百谷鸣。海内名流争入幕，祇应短褐愧诸生。
春日同琯朗修远元景过楚公精舍观梅
作者：彭孙遹
朝代：清
体裁：七言律诗

新开精舍近墙东，春绕南枝一径中。世外冰心孤自赏，人间艳色看来空。幽香晚逗廉纤雨，疏影寒摇澹荡风。为尔悠然成独往，还将新句叩高公。
春日喜凝祉见过信宿山堂依韵有答·其一
作者：彭孙遹
朝代：清
体裁：七言律诗

落叶飞蓬雨共零，归来江海叹伶仃。求羊径草春常合，罗雀门扉昼自扃。避俗不妨除阿堵，钟情犹自惜宁馨。枉帆愧尔深相慰，相对樽前眼倍青。
春日喜凝祉见过信宿山堂依韵有答·其三
作者：彭孙遹
朝代：清
体裁：七言律诗

小隐栖迟物外踪，秦溪深处最高峰。蜗庐独卧烟霞冷，蛛网长将卷帙封。锦字频年裁欲尽，青云千载怅无从。多君何事偏情赏，恐有人间说好龙。
春日喜凝祉见过信宿山堂依韵有答·其二
作者：彭孙遹
朝代：清
体裁：七言律诗

十载初衣赋可寻，仲容曾此共投林。丘园老去甘头责，藜藋今来喜足音。万仞扶摇堪接翼，一官岭海羡抽簪。趋庭为语长相忆，池草江鸿入梦深。
春日喜凝祉见过信宿山堂依韵有答·其四
作者：彭孙遹
朝代：清
体裁：七言律诗

故人几见着鞭先，一卧江潭十五年。小草身名悲偃仰，南园风雨忆周旋。当春细泛鹅黄酒，倚醉留题水碧笺。回首沧浪亭下路，妍花芳草梦中烟。
春日忆山中故居·其一
作者：彭孙遹
朝代：清
体裁：七言绝句

柳叶梅丛感岁华，薄游何事滞天涯。三年不到香陉舍，芳树无人自作花。
春日忆山中故居·其七
作者：彭孙遹
朝代：清
体裁：七言绝句

岫幌高褰最上头，云林雪海望悠悠。远山依旧青如髻，向夕何人更倚楼。
春日忆山中故居·其三
作者：彭孙遹
朝代：清
体裁：七言绝句

松吹萝烟细细披，静君阁子晚偏宜。春来风月无常主，撩乱清光知为谁。
春日忆山中故居·其九
作者：彭孙遹
朝代：清
体裁：七言绝句

红叶娟娟绝可怜，木兰一树玉如烟。生憎草木无情思，今岁花开胜往年。
春日忆山中故居·其二
作者：彭孙遹
朝代：清
体裁：七言绝句

秦径山光翠黛愁，永安湖上白蘋秋。也应山水长无恙，只恐归来人白头。
春日忆山中故居·其五
作者：彭孙遹
朝代：清
体裁：七言绝句

竹秋天气晚风和，腻粉鲜香日渐多。十亩清阴万条玉，半成鼠壤半虫窝。
春日忆山中故居·其八
作者：彭孙遹
朝代：清
体裁：七言绝句

石兰罗砌几丛开，鱼钥双扉网碧苔。独有暗香阑不住，时时度出短墙来。
春日忆山中故居·其六
作者：彭孙遹
朝代：清
体裁：七言绝句

樾馆春来绿万丛，三年前此种梧桐。新阴定向墙头过，乱洒桐花隔院中。
春日忆山中故居·其十
作者：彭孙遹
朝代：清
体裁：七言绝句

风物清恬又一时，回廊春静日迟迟。小山不拟重招隐，最好淹留桂树枝。
春日忆山中故居·其四
作者：彭孙遹
朝代：清
体裁：七言绝句

曲榭才通小院西，海棠三月已开齐。落花满地无人扫，春雨春风糁作泥。
春日游海幢寺呈无公
作者：彭孙遹
朝代：清
体裁：古风

春江乱野渡，一舸如杯轻。閒身晓投寺，远见双幢旌。寺门对江水，水静绿始生。风吹木棉树，纷纷坠红英。无公知客至，莞尔相将迎。岂无酬对烦，弥觉心境清。烟竹深自留，云松长与平。坐久不能去，乘潮聊复行。
春日病起有怀金子旭曙曹子飞雍·其一
作者：彭孙遹
朝代：清
体裁：五言律诗

金生吾臭味，托契八年馀。入抱荆山玉，怀人蓟北书。青云行自致，白首分非疏。寂寞文园里，飞鸣一起予。
春日病起有怀金子旭曙曹子飞雍·其二
作者：彭孙遹
朝代：清
体裁：五言律诗

石友时相念，京华久未回。秋槎扬子渡，春酒杏花杯。异骨千金骏，雄文八斗才。十年兄事汝，风雨忆追陪。
春晚书怀次石楼韵·其一
作者：彭孙遹
朝代：清
体裁：七言律诗

老更疏狂与世违，一廛终日掩双扉。香埋小径花初谢，尘委空梁燕未归。残梦回时皆往迹，危栏倚罢又斜晖。故山风物劳相忆，桑柘阴浓笋蕨肥。
春晚书怀次石楼韵·其二
作者：彭孙遹
朝代：清
体裁：七言律诗

抢榆只合置身卑，为鸒为蜩我自知。素椠相依聊意适，朱门欲往已神疲。食移祇笑吴朝请，牛责真惭陆浚仪。坐惜流光不相待，暮云斜日四天垂。
春暮喜飞雍见宿
作者：彭孙遹
朝代：清
体裁：七言律诗

故人投辖喜相通，葵藿新栽酒未空。扫径松花清入盏，开轩桂树碧成丛。斜塘鸦噪寒云里，古巷乌啼晓月中。良夜何当多感慨，知君应为惜飘蓬。
春暮得李欲仙同门书因寄回使
作者：彭孙遹
朝代：清
体裁：七言律诗

忆昔高寒入夜分，清歌燕市更逢君。西山共踏千寻雪，北雁空停万里云。芳草多情成卧病，春风是处惜离群。斜塘人去频凝望，日尽遥天见夕曛。
春暮游虞山
作者：彭孙遹
朝代：清
体裁：七言律诗

春山百叠倚晴空，应接峰峦路不穷。僧舍半开红雨外，女墙长在翠微中。全吴地尽云依水，平楚天低草飐风。暂得登临当暇日，胜游知复几时同。
春暮游虞山
作者：彭孙遹
朝代：清

春山百叠倚晴空，应接峰峦路不穷。僧舍半开红雨外，女墙长在翠微中。全吴地尽云依水，平楚天低草飐风。暂得登临当暇日，胜游知复几时同？
春朝即事呈诸同好·其一
作者：彭孙遹
朝代：清
体裁：七言律诗

昨宵旌节下星坛，字字皆成绛雪丹。赐出琼浆犹臈味，传来青鸟是仙翰。幽期误我梅花帐，霁色迎人露掌盘。莫讶今年春气早，五云瑞日是长安。
春朝即事呈诸同好·其二
作者：彭孙遹
朝代：清
体裁：七言律诗

玉宸亲降羽人坛，绿简新传紫府丹。为语瑶台留旧籍，好从珠树刷凡翰。清言遣日松枝麈，净馔行春荠菜盘。冰雪心期长自许，不教尘梦到槐安。
春游
作者：彭孙遹
朝代：清
体裁：五言律诗

春游犹未惬，风信入清明。沙暖迟驱马，林深缓坐莺。溪云无去住，野照半阴晴。日暮沧江上，悠然万里情。
春祭社稷
作者：彭孙遹
朝代：清
体裁：五言排律

春满凤皇城，中天瑞霭呈。銮舆严夙驾，吉礼庆初成。首举句龙秩，兼崇后稷名。方州尊土德，原隰重农情。辨色彤霞晓，诹辰丽旭晴。韶光二月早，仙仗五云迎。兰路销尘尽，松阴拂籁轻。九斿飘羽盖，万乘引霓旌。柳外铜蠡静，花间玉佩鸣。奉璋多俊士，陪位有名卿。遥见銮旂转，回看雉阙平。坛壝皆北向，辇道更西行。舞帗咸池节，歌钟太簇声。灵鼗清管合，絺冕绣綖明。报本三时荐，祈年百室盈。气先通雨露，物自洁粢盛。祝号还陈信，宸衷独秉诚。果然邀肸蚃，遂此致丰亨。岁穰嘉祥集，椒香淑景并。重赓良耜咏，击壤在寰瀛。
春藻堂宴集
作者：彭孙遹
朝代：清
体裁：七言律诗

山堂永昼畅清欢，小雨吹尘楚制寒。谷鸟声晴低啭树，海榴花暝照凭栏。綵毫得句才皆健，白纻徵歌夜未残。他日风流追忆在，相思千里托明玕。
春闺杂咏·其一
作者：彭孙遹
朝代：清
体裁：七言绝句

日午纱窗睡起时，问侬何事敛愁眉。非关不向傍人说，试自扪心也不知。
春闺杂咏·其三
作者：彭孙遹
朝代：清
体裁：七言绝句

敲得三更又四更，空床听彻戍楼声。何缘日日淹淹睡，偏到春宵睡不成。
春闺杂咏·其二
作者：彭孙遹
朝代：清
体裁：七言绝句

夭桃开靥柳舒颦，小院东风入暮春。折得花枝无限色，不知妒杀倚阑人。
春闺杂咏·其四
作者：彭孙遹
朝代：清
体裁：七言绝句

晓起慵妆不整冠，传闻别院罢朝餐。日长人静閒无事，手展乌丝学画兰。
春雨·其一
作者：彭孙遹
朝代：清
体裁：五言律诗

江城经日雨，无复踏歌声。乡泪随花尽，春愁似草生。烟中斋磬发，云里午鸡鸣。便拟游方外，移家傍玉清。
春雨·其三
作者：彭孙遹
朝代：清
体裁：五言律诗

松竹生寒吹，凄清戛石幢。空斋闻夜雨，春色满娄江。垂柳抛金线，飞花点玉缸。他时同剪烛，相忆在西窗。
春雨·其二
作者：彭孙遹
朝代：清
体裁：五言律诗

一望轻阴合，萧条独倚阑。忽闻风雨集，转使别离难。草色侵行迹，花枝怯晚寒。所思愁不见，竹露滴空坛。
春雨·其四
作者：彭孙遹
朝代：清
体裁：五言律诗

暝色同云尽，閒庭碧草深。春泉鸣涧户，山鼠下松阴。冲雨过残雁，惊寒响暮禽。坐看芳树晚，飞雪满园林。
春雨堂芍药歌
作者：彭孙遹
朝代：清
体裁：古风

荔支不过岭以北，芍药不过岭以南。由来物性有如此，风土迁移岂所堪。春雨堂前十数本，来自扬州旧隋苑。胡家缬子鲍家黄，花蕊依然暗香远。困倚东风不自持，偶乘气煖一纷披。托根岭外非得意，逞艳宫中自有时。此花娇贵世无比，压尽纷纷众桃李。可怜国色与天香，憔悴蛮烟瘴雨里。
春雪
作者：彭孙遹
朝代：清
体裁：五言排律

春满九重天，花飞六出妍。彤云迎曙色，瑞雪入新年。淅沥交兰沼，缤纷拂蕙□。晓凝铜掌露，煖逼玉炉烟。蝶径梅沾粉，莺林柳著绵。琼枝还旖旎，瑶草正芊眠。澄景开遥岫，清晖散广川。因风疏更密，罥树断仍连。楼阁虚无里，河山眺望前。岚光深峭茜，波影静㛹娟。郢调双声合，梁园一赋传。至今犹宛在，怀古转悠然。颢气宸襟集，佳辰睿赏偏。登临元圃宴，拱揖藐姑仙。地接三神胜，心存万物先。祁寒频念切，远戍几人还。有岁占禾麦，无衣恤井廛。阳和回禹甸，温律动虞弦。喜见皇仁被，忻逢惠泽鲜。不须黄竹咏，歌颂遍垓埏。
昨夕竟夜不寐五更末始略合眼忽梦南还已到家才入门即见朱夫人已坐重庆楼下西房中见余至起而相迎笑谓余曰君来何暮我洒扫庭宇待君久矣余因同坐相与絮语语多不可记但觉朱夫人笑言如平日而已觉后枕上忽忽不乐口占一绝
作者：彭孙遹
朝代：清
体裁：七言绝句

舟中日日数归程，晨夕相偎恍若生。何事到家偏先我，芳魂应是御风行。
晓入海幢寺寻阿字首座不遇
作者：彭孙遹
朝代：清
体裁：古风

卧觉江风吹，钟声涤烦虑。忽忆东林游，悠然自来去。沧沧日初上，冥冥花始曙。堂空户不掩，乞食知何处。
晓发长水小舟阻风不得前同崔大子玉徐六琯朗夜投寿生禅院宿
作者：彭孙遹
朝代：清
体裁：七言律诗

风急天昏下夕曛，上方一宿未离群。窗虚远受鹦湖月，阁迥长含雁荡云。暝际渔灯摇滉瀁，定中垆气遍氤氲。松陵明发应回首，烟树微茫杳不分。
晓登弄珠楼
作者：彭孙遹
朝代：清
体裁：五言律诗

晓作东湖憩，茫茫入倚楼。吴枫千叶雨，江雁数行秋。陵谷悽前事，风烟怆昔游。归舟移枕簟，后夜梦沧洲。
晓行
作者：彭孙遹
朝代：清
体裁：古风

晓行负残月，寒影相追赴。古渡绝行人，繁霜白无露。稍远天始明，澄霞生朝煦。黄沙接白云，中有参差树。寥阔万里馀，纵目与之遇。哀风丙夜起，穷阴四无隙。驱马向南行，不辨阡与陌。鸱枭木杪号，鬼火空林碧。既惮道路艰，复苦冰霜迫。寒威裂手指，谁能任鞭策。行久识前途，仰见东方白。
晓雾入丰溪
作者：彭孙遹
朝代：清
体裁：五言律诗

雨收犹未霁，林气入沾衣。雾重津难辨，舟轻鸟自飞。枫边诗思艳，霜外叶声微。隔水闻人语，丰溪路不违。
晚出云栖山经虎跑泉用东坡壁间韵
作者：彭孙遹
朝代：清
体裁：七言律诗

曾闻古院木樨香，再宿招提襆被凉。人静忽惊天籁落，身閒始悔世情长。松间山鼠窥行脚，午后斋钟出上方。莫讶客来题句少，萧条物外更谁尝。
晚出成贤街作
作者：彭孙遹
朝代：清
体裁：七言律诗

璧池春水縠纹寒，坐挹沦漪愧素餐。岂敢浮湛孤圣主，祇将衰劣玷儒官。桐花雨过清厌浥，槐树风疏翠郁盘。却向成贤街上望，宫墙缥缈五云端。
晚泊
作者：彭孙遹
朝代：清
体裁：五言律诗

孤舟栖泊晚，霜霰满亭皋。日暮水云合，天寒星月高。浮名轻去里，苦调怯挥毫。赖有贤宾从，开樽劝浊醪。
晚泊弄珠楼下乘月放舟入泖口·其一
作者：彭孙遹
朝代：清
体裁：七言律诗

长虹楼阁俯清川，潋滟中分片月妍。孤蚌寒光含泽媚，九龙深夜抱珠眠。行依鱼火星生罶，泊近芦花雪满船。不远三江风物美，鲈鱼初熟早霜天。
晚泊弄珠楼下乘月放舟入泖口·其二
作者：彭孙遹
朝代：清
体裁：七言律诗

桂花天气木兰舟，物外招寻夜色幽。往事空馀陵谷恨，寒波不断古今流。碧云无际川如练，白露当空月满楼。欲采明珠弄秋水，直疑身作洛川游。
晚泊枫桥逢徐六琯朗
作者：彭孙遹
朝代：清
体裁：七言律诗

三秋不见徐公美，几度来过吴市中。独客河桥正惆怅，相逢流水任西东。山巾阁雨添衣湿，日脚生潮到棹红。夜泊孤舟霜月里，愁听江上落青枫。
晚泊胥口
作者：彭孙遹
朝代：清
体裁：七言绝句

叠嶂层峦一线通，浊醪取醉倚孤篷。夜深忽见山头月，飞入空山潋滟中。
晚泊长水遇风挂帆东下
作者：彭孙遹
朝代：清
体裁：七言律诗

湖上乘舟傍晚行，翏翏吹籁向山城。三年逐客斜阳外，八月横塘野水平。津树飞迎欹岸走，天风奔勒怒涛鸣。故园蒲柳惊西候，岐路谁堪此日情。
晚眺
作者：彭孙遹
朝代：清
体裁：五言律诗

空□延晚色，朔气入秋天。河转轻帆卸，林疏落照悬。雄屯千壤错，远漕万艘连。北顾多形胜，神畿可卜年。
晚秋杂感·其一
作者：彭孙遹
朝代：清
体裁：七言律诗

三径荒芜碧树残，故山迢递莫凭阑。秋心并入吴吟苦，霜色平侵楚制寒。砌菊丛丛攒露蕊，庭槐隐隐落风湍。直庐晚出惟高枕，衰白还应愧素餐。
晚秋杂感·其二
作者：彭孙遹
朝代：清
体裁：七言律诗

落叶空阶摵摵声，秋来惆怅不胜情。官如辽豕头皆白，身似河鲂尾欲赪。残帙未妨耽寂寞，索居偏喜罢将迎。夕阳有意娱幽独，故就西窗弄晚晴。
晨起成一诗
作者：彭孙遹
朝代：清
体裁：五言律诗

客有登楼思，经年尚薄游。城乌犹晚集，林叶已先秋。托兴鲈鱼鲙，怀人桂树舟。江潮通谷水，空逐故乡流。
景州
作者：彭孙遹
朝代：清

城上风高白飐沙，行人徙倚听悲笳。北连紫塞三千里，南接青齐十万家。暝色一行迷去骑，寒天数点没残鸦。年来随计燕山道，几度经过感岁华。
暑雨
作者：彭孙遹
朝代：清
体裁：七言绝句

小院愔愔清昼长，槐阴未暝暧馀光。疏帘密雨饶秋意，祇欠鲜飙一点凉。
暮冬偕同郡诸朋好集大司空杜遇徐先生斋
作者：彭孙遹
朝代：清
体裁：七言律诗

风檠夜静烛花深，清景迢迢漏水沉。厌腹难消千品富，酡颜不怕一寒侵。人同乡郡操吴语，诗有南音抵会吟。身是樊川旧宾客，春来还拟数追寻。
暮春同蘧非孔卓勤止登文星阁远眺时与勤止共习参同之学
作者：彭孙遹
朝代：清
体裁：七言律诗

凭栏忽与白云齐，吴楚青苍望不迷。春去空洲花隐隐，人来故苑草萋萋。风涛独墅声皆应，雷雨诸天势尽低。早晚游仙成大药，若为霄路共攀跻。
暮春病起得退庵兄信阳来札
作者：彭孙遹
朝代：清
体裁：七言律诗

閒抽幽思托瑶琴，辨指寻声是越吟。老觉故乡真可恋，病惊白发陡相侵。落花欲尽怜春事，残帙重开惜晚阴。不是瑶华频见摘，清愁日夕杳难禁。
暮春雨中分韵·其一
作者：彭孙遹
朝代：清
体裁：七言律诗

春愁无奈强登台，漠漠轻阴向午开。芳树独怜花易萎，旧巢偏喜燕重来。微风度砌梳苔发，小雨穿𣠄浥麝煤。孤负一年樱笋节，急呼瓶杓泼新醅。
暮春雨中分韵·其三
作者：彭孙遹
朝代：清
体裁：七言律诗

欹枕南楼午梦醒，荆扉长似锁岩扃。风前莺老孤簧涩，雨后山寒一髻青。揽物暗惊时晼晚，栖心终愧古沉冥。瘦筇手挈夫须笠，重结蜗牛入翠屏。
暮春雨中分韵·其二
作者：彭孙遹
朝代：清
体裁：七言律诗

欲持底物遣佳辰，花事蹉跎又一旬。陈迹暗消蘅薄梦，繁英不散曲车尘。垂杨暝结萋萋色，红药寒禁泥泥春。稍喜身閒因谢客，不妨今雨绝无人。
暮春雨中分韵·其四
作者：彭孙遹
朝代：清
体裁：七言律诗

石池新水缬纹生，淡沲风光刺眼明。搏黍声中调律吕，长樯影里辨阴晴。花萦裀席初无意，草藉壶觞绝有情。留取溪山无恙在，郊扉晚计几时成。
暮春雨中杂感·其一
作者：彭孙遹
朝代：清
体裁：七言律诗

端居偏自感流年，三月芳春欲暮天。楼外云阴长阁雨，竹间暝色暗笼烟。催租吏至妨吟兴，种秫田荒费酒钱。回首山阳成往事，黄公垆畔一悽然。
暮春雨中杂感·其二
作者：彭孙遹
朝代：清
体裁：七言律诗

西堂旧梦渺无涯，物在人亡几岁华。芳草三经寒食雨，木兰重发隔墙花。白头著述谁相问，黄口凄凉事可嗟。叹惜遗编零落尽，漫将心事付侯芭。
暮秋寓湖上言怀
作者：彭孙遹
朝代：清
体裁：七言律诗

频年旅食欲何依，乡国登临两地违。空馆坐飞秋后叶，清霜催授客中衣。风摇极浦渔灯乱，雨积南山树影微。己是倦游嗟岁晚，可能归卧掩荆扉。
暮秋登虎邱山读王六考功题壁诗
作者：彭孙遹
朝代：清
体裁：七言律诗

偶携筇竹上丹梯，红叶清霜气未齐。萧日易生秋士感，脩廊重见故人题。岭云迢递情无赖，池草生疏梦欲迷。闻在淮南愁病极，行吟烟月冷凄凄。
暮秋过净因上人寮
作者：彭孙遹
朝代：清
体裁：古风

縠巾不御风，秋气曰枨触。朝来稍稍暄，步出城南曲。黄菊纷始花，云林澹相属。净公庭宇幽，静外无尘俗。高槐有馀音，相将布棋局。亭午不知归，忻然煮瓶粟。随遇心自安，得食意已足。行歌自此去，相送出寒绿。
暮雨
作者：彭孙遹
朝代：清
体裁：五言律诗

乱峰相向碧，秋气一何深。片雨空中落，残阳远在林。溪田馀白骨，山驿近红心。客意方愁绝，寒衣几处砧。
更漏子·五日
作者：彭孙遹
朝代：清

展罗衣，宽宝缬。团就一窝香雪。珠箔下，画屏中。重施绣抹胸。梅雨溅，荷风扇。钗上翠符频颤。多少事，费沉吟。日长倦不禁。
更漏子·午饮
作者：彭孙遹
朝代：清

额妆轻，眉影细。发际瑩瑩光腻。收宝镜，炷沉烟。低头急绣缠。菖蒲碧，榴房赤。午酒中人无力。罗袂薄，晚风凉。幽兰被体香。
更漏子·午饮
作者：彭孙遹
朝代：清
体裁：词

额妆轻，眉影细。发际莹莹光腻。收宝镜，炷沉烟。低头急绣缠。菖蒲碧，榴房赤。午酒中人无力。罗袂薄，晚风凉。幽兰被体香。
曹圻宅观山谷墨迹
作者：彭孙遹
朝代：清
体裁：古风

涪翁墨迹此第一，试向堂中开锦帙。伏波祠句擘窠书，似在涪州得意笔。精力夭矫透纸痕，凌苏轹米宁须论。苍然筋骨劲于铁，须知成就颜平原。曹圻雅士颇好奇，家藏金石不可訾。一遭兵燹顷刻尽，此卷独为神护持。清秋置酒遍示客，观者争誇好风格。谁留当日党人名，千载犹生人爱惜。
月中行·别意
作者：彭孙遹
朝代：清

越丝新襞小裙腰。翠带逐风飘。水葱仙席索春饶。脉脉暗肌销。银筝玉管无心弄，人静后、几点清谯。相怜端的只今宵。不睡也难消。
月夜同存岩过涵谷宅因留饮至醉
作者：彭孙遹
朝代：清
体裁：七言律诗

良夜招寻远自从，空庭竹柏影重重。寒光逼曙浮仙掌，清汉横波转禁钟。坐久渐知秋气肃，谈深偏觉酒杯浓。承天往事君能忆，清兴还追旧日踪。
月夜宿贻上邸中联句
作者：彭孙遹
朝代：清
体裁：五言律诗

飘泊天涯侣，同惊岁月阑。禁钟清露湿，边月白榆寒。湖海逢人少，风尘说剑难。广陵相忆处，好寄碧琅玕。
月夜宿长清旅店感赋
作者：彭孙遹
朝代：清
体裁：五言律诗

亦知冬夜永，客里更如年。皓魄仍同照，愁人祗独眠。峭寒加酒后，归梦及春先。何日钩帘坐，相携看月圆。
月夜舟中宿
作者：彭孙遹
朝代：清
体裁：古风

天上明月光，水底孤帆影。激射成虚空，舟在空中骋。青蘋冷然起，散作波千顷。对之不成眠，白鸟喧夜永。烟波空浩浩，烦襟涤未静。为念垂纶人，披裘江上冷。
月季花·其一
作者：彭孙遹
朝代：清
体裁：七言律诗

红儿生小本倡家，香缬重重剪落霞。朝槿若能知晦朔，仙蓂应自吐妍华。开时长对团圞月，萎去曾非顷刻花。二十四番风信后，一枝疏艳映窗纱。
月季花·其二
作者：彭孙遹
朝代：清
体裁：七言律诗

轻薄姿容荏苒情，小红偏得可怜名。柔枝倍觉风神姣，芳信还随月魄盈。韩女怀春初病起，程姬避夜太憨生。从今仙的休频注，淡抹轻黄点绛英。
有忆
作者：彭孙遹
朝代：清
体裁：七言律诗

荼蘼花下解征骖，花落花开思不堪。顾我萧郎耽作客，忆他秦女带宜男。红衣空老芙蓉渚，紫菊初胜玳瑁簪。安得凌风生羽翰，相随飞雁过江南。
望乌龙山
作者：彭孙遹
朝代：清
体裁：五言绝句

北望嵯峨色，中峰倚碧空。夏云相吐纳，长在有无中。
望亭
作者：彭孙遹
朝代：清
体裁：五言绝句

此去乡园近，重来二十年。凭栏休送目，肠断望亭前。
望塔
作者：彭孙遹
朝代：清
体裁：五言绝句

古塔势玲珑，方外标灵境。风沙日夕高，天半悬孤影。
望岱
作者：彭孙遹
朝代：清

玉简金泥隐秘文，至今佳气积氤氲。中天盘礴崇朝雨，千里轮囷大泽云。欲叩山灵探汉策，遥披香雾礼元君。时清会有云亭典，封禅遗编若个闻。
望岱·其一
作者：彭孙遹
朝代：清
体裁：七言律诗

东岳岧峣峙古今，郁葱气势肃人心。徂徕翠减秦松色，岱麓云低汉碣阴。似有神光开远岫，依然风雨满中林。何当徙倚天门上，匹练吴阊影细寻。
望岱·其三
作者：彭孙遹
朝代：清
体裁：七言律诗

融结河山见化工，遥遥削出紫巃嵷。峰悬一片长安日，地界千年大国风。鸟道孤危愁径度，神房飘缈碍虚空。琅玕道远凭谁寄，矫首青天碧雾中。
望岱·其二
作者：彭孙遹
朝代：清
体裁：七言律诗

玉简金泥隐秘文，至今佳气积氤氲。中天盘礴崇朝雨，千里轮囷大泽云。欲叩山灵探汉策，遥披香雾礼元君。时清会有云亭典，封禅遗篇若个闻。
望岱·其四
作者：彭孙遹
朝代：清
体裁：七言律诗

极目苍茫迥自愁，洞天何处敞清幽。斜阳竞吐千峰秀，残雪争鸣万壑流。离合阴阳环二气，区分齐鲁带诸州。亦知访岳惭禽向，咫尺云山作卧游。
望江南·即事
作者：彭孙遹
朝代：清

山郭静，春色正纷披。杨柳风柔吹絮粉，海棠雨腻湿胭脂。憔悴惜芳时。山郭静，楼阁迥连云。歌管邀回桃叶楫，舞茵催试石榴裙。可惜日将曛。山郭静，亭榭最清幽。琪树花残犹旖旎，灵和柳悴亦风流。往事忆成愁。
望江南·即事·其一
作者：彭孙遹
朝代：清

山郭静，春色正纷披。杨柳风柔吹絮粉，海棠雨腻湿胭脂。憔悴惜芳时。
望江南·即事·其三
作者：彭孙遹
朝代：清

山郭静，亭榭最清幽。琪树花残犹旖旎，灵和柳悴亦风流。往事忆成愁。
望江南·即事·其二
作者：彭孙遹
朝代：清

山郭静，楼阁迥连云。歌管邀回桃叶楫，舞茵催试石榴裙。可惜日将曛。
望秦山
作者：彭孙遹
朝代：清
体裁：五言律诗

返照高城外，悠然见远山。目随飞鸟尽，心共浴鸥閒。徐市归何处，沙邱去不还。只今望蓬岛，依旧白云间。
望西山
作者：彭孙遹
朝代：清

太行千里脉，叠嶂拥关门。一雁分秋色，双雕落晓痕。回峰沈日影，飞瀑洗云根。望望空归去，幽奇好细论。
望西山
作者：彭孙遹
朝代：清
体裁：五言律诗

太行千里脉，叠嶂拥关门。一雁分秋色，双雕落晓痕。回峰沉日影，飞瀑洗云根。望望空归去，幽奇好细论。
望西山雪景
作者：彭孙遹
朝代：清
体裁：七言律诗

春阴远抱玉泉西，雪映层峦水绕堤。诗思欲随黄竹冷，岩扉空忆白云栖。寒凝山黛青初敛，暝入林晖绿未齐。好待朝来看爽气，灞桥何事更留题。
朝云墓
作者：彭孙遹
朝代：清
体裁：五言绝句

朝云久已化，遗墓复湮沈。松竹湖阴外，栖禅何处林。
木笔
作者：彭孙遹
朝代：清
体裁：七言律诗

何处望春春可怜，花开正及早春天。笋尖森立颖初脱，兰烬吹来燄未然。内史笔床清管丽，舍人乐府紫毫鲜。还思鄠杜张公子，荷橐披香侍从年。
木香
作者：彭孙遹
朝代：清
体裁：七言律诗

残红满架泥春酣，春雨春风剧不堪。紫玉芳心愁自结，素娥清怨晓犹含。月流绡帐浓于麝，雪簇花房小似蚕。对此还当忆荀令，馀香三日在巾簪。
未央宫瓦歌
作者：彭孙遹
朝代：清
体裁：古风

砀山布衣赤帝子，手挽赤霄死子羽。战功疾力五阅年，扼吭关中定疆宇。关中宫阙消炎炬，重发谪吏开池籞。天子东平马邑还，丞相初营龟食处。太仓武库次第开，涂垩割蜃万斛灰。藻廉八寸缘柱下，螭吻千寻喷雨来。宫成前殿暮置酒，拥彗上皇玉卮寿。酒酌坐起慨以慷，留侯酂侯齐稽首。高阙依然布千武，宫车长乐杳无主。新丰犹习大风歌，旧宫不见楚歌舞。柏梁己火太液空，辞汉金人泣如雨。当年高宴拜萧曹，此日荒基伤牧竖。博古主人大父行，问奇佳客日到堂。春阴涤茗忘酬对，片瓦宝惜如圭璋。岂无首阳洛水鼎，不与古甃相颉颃。朴雅精莹堪作供，雕镂刻画何珍重。籀书断续不可寻，隐隐鸳鸯没苔缝。苍苔黄土封郊野，来自秦中坏道下。犹是阿房三月泥，烧作未央千尺瓦。壮丽经营二千载，无限荆榛蚀凤喙。晋阳旧殿迹己湮，何况汉宫无草莱。不烦磨洗认前朝，龙纹半面全未消。词客多情空感慨，帝子荒山己寂寥。君不见须臾失势如春水，磨刀带剑上吾陵。长陵至今迟又久，一抔封土樵采登。空馀古瓦对浩叹，使我慨然阳里帝子之废兴。
朱买臣墓
作者：彭孙遹
朝代：清
体裁：五言律诗

古寺孤城外，当时太守坟。疏松传夕籁，高柳挂斜曛。石篆披榛出，樵歌隔水闻。千秋重知己，谁使致青云。
朱槿·其一
作者：彭孙遹
朝代：清
体裁：七言律诗

华林曾与托芳标，荜户今能贮阿娇。细雨斜阳成野趣，短篱曲径傍山寮。能红能白色殊好，旋落旋开魂暗消。莫为灵椿生懊恼，八千岁月一终朝。
朱槿·其二
作者：彭孙遹
朝代：清
体裁：七言绝句

夏木千章水一涯，炎威不到野人家。閒来倚仗疏篱下，看遍朝荣暮落花。
杂诗
作者：彭孙遹
朝代：清
体裁：古风

种桂石池阴，金英动素商。所嗟雨露稀，地僻无秋阳。我行南山下，草露沾衣裳。朝暾照葵麦，相与生辉光。
杏花天·美人题红叶
作者：彭孙遹
朝代：清

安排秀句描秋思。正沉吟、湘毫欲试。风前红叶轻于纸。薄命生憎似此。堪惆怅、美人独自。碧云杳、佳期未至。有情尽解相思死。消得银钩几字。
杜鹃花
作者：彭孙遹
朝代：清
体裁：七言律诗

万点猩红踯躅枝，鹤林风景忆当时。霄光拥树日将暮，霞气满山人未知。偶逐神仙为狡狯，还同天女播芳蕤。春来花下俱牵恨，残月三更唤子规。
杪秋坐澹公池上寮同陈元孝梁芝五
作者：彭孙遹
朝代：清
体裁：古风

晨兴理道服，清心屏俗缘。拟把琅函书，远叩曹溪禅。崇兰有佳憩，列坐西池边。三秋不一雨，池水清涓涓。石蕉凌寒碧，海榴终岁燃。日夕各归去，杖拿争引船。同游不同约，邂逅还复然。
松下遣怀
作者：彭孙遹
朝代：清
体裁：古风

秋意日寥廓，暝色散微雨。高风天外来，吹我孤松树。翻然落空翠，淡与云阴互。杳冥寒涛生，微闻滴香露。幽人岩石间，抱此物外慕。庶几岁寒心，聊以保迟暮。
松下遣怀
作者：彭孙遹
朝代：清

秋意日寥廓，瞑色散微雨。高风天外来，吹我孤松树。翻然落空翠，澹与云阴互。查冥寒涛生，微闻滴香露。幽人岩石间，抱此物外慕。庶几岁寒心，聊以保迟暮。
松陵阻雪借宿村舍题壁
作者：彭孙遹
朝代：清
体裁：七言绝句

小艇迎风似叶飘，山家聊得驻鸣桡。孤篷一夜吴江雪，白遍垂虹十里桥。
板子矶
作者：彭孙遹
朝代：清
体裁：五言律诗

荒矶相对出，尽日有风波。绿水流年促，青山旧垒多。故侯谁复问，行客几经过。何事临江戍，东南久荷戈。
枕上雪诗次郊叟韵
作者：彭孙遹
朝代：清
体裁：七言律诗

忽惊霜气逼房栊，已觉飞霙乱洒空。夜色似明旁死魄，寒威初凛不周风。梦为蝴蝶宜同舞，灯作馋鱼故不红。百感二毛应尽白，吾衰无复黑头公。
柏子潭
作者：彭孙遹
朝代：清
体裁：五言绝句

石篆分前代，波光合远岚。至今风雨色，白日绕寒潭。
柬武承
作者：彭孙遹
朝代：清
体裁：七言律诗

草堂永日有琴尊，隐几萧然坐晏温。林樾清微带廛郭，墟烟明灭见山村。寒花亚石斜开径，秋水通池曲抱门。卜宅便须相就住，一檠灯火共晨昏。
柬蒋莘田侍御
作者：彭孙遹
朝代：清
体裁：古风

阶前一月雨，积水深至骭。佳卉俱已腓，纵横满葵苋。颇忆杜陵生，多时阻青盼。前月索我诗，谓我苦吟惯。庸知粗笨人，安弦未操缦。方同被冻蝇，岂若能鸣雁。朝来霁色佳，睡起日未晏。闭门鲜剥啄，邈如在山涧。题笺一以寓，慰此久疏间。念欲数相从，心迹仍懒慢。年志日就衰，时复涉忧患。饘粥恒不充，秋衣行复绽。循墙屡叹息，陈力愧未办。栖栖者何为，驽马犹恋栈。君才十倍我，相视等鹏鴳。十年处台院，赫然名敢谏。努力慎自爱，久当见真赝。汲孺不见留，千载称拙宦。咄哉司马安，至今馀谤讪。
柳含烟·本意
作者：彭孙遹
朝代：清

水驿下，戍楼前。寒食清明过也，淡烟疏雨落花天。恨绵绵。风起坝桥如雪。短叶长条堪折。一春只觉别离多。奈愁何。
柳梢青·感事
作者：彭孙遹
朝代：清

何事沉吟。小窗斜日，立遍春阴。翠袖天寒，青衫人老，一样伤心。十年旧事重寻。回首处、山高水深。两点眉峰，半分腰带，憔悴而今。
柳穿鱼
作者：彭孙遹
朝代：清
体裁：七言律诗

朱碧交加锦不如，濠梁乐事在阶除。春心荏染眠人柳，花信逡巡贯妾鱼。红掷纤鳞朝雨过，翠翻轻浪午风疏。罾何木上真堪讶，骚客行吟恨有馀。
柳花
作者：彭孙遹
朝代：清
体裁：七言律诗

半糁征衣半拂轮，章台约略旧腰身。谁将柳市为花市，不管愁人与恨人。絮白定然怜落粉，叶黄争自惜馀春。东风无赖吹如雪，杳杳长安陌上尘。
栀子花
作者：彭孙遹
朝代：清
体裁：七言律诗

玉卮贵女七香车，来自曾城阿母家。不向人间斗金粉，却从天上掷瑶华。凉珠蕊小蜂须颤，暖雪窝深蝶翅斜。莫怪纷纷呼薝卜，未应尘世有仙葩。
栖灵寺第五泉
作者：彭孙遹
朝代：清
体裁：五言律诗

指点名泉处，招提迹未湮。亭空碑记在，草翳井干新。漱石明微尚，临风忆古人。清泉如可荐，更采涧中蘋。
桂殿
作者：彭孙遹
朝代：清
体裁：五言律诗

桂殿锁婵娟，清辉拥独眠。素妆嫌粉涴，多病得人怜。秀靥天然媚，愁眉分外妍。倾城宁足惜，一顾怅无缘。
桃源忆故人·社日
作者：彭孙遹
朝代：清

平皋翠縠浓于染。一幅晴芜青茜。旧社酒徒零乱。添得红襟燕。扮榆往事还重见。窃炙归来春宴。人在樱桃庭院。今夜停针线。
桃源忆故人·社日
作者：彭孙遹
朝代：清
体裁：词

平皋翠縠浓于染。一幅晴芜青茜。旧社酒徒零乱。添得红襟燕。枌榆往事还重见。窃炙归来春宴。人在樱桃庭院。今夜停针线。
桐花
作者：彭孙遹
朝代：清
体裁：七言律诗

小缬丛丛拂曙光，一枝原合在昭阳。琴书乱洒风无力，帘箔低垂月有香。堕去分明双玉珥，落来惆怅半银床。游蜂莫更相凌藉，秋实留教待凤凰。
桑园和臣飏
作者：彭孙遹
朝代：清
体裁：五言律诗

散愁聊野眺，信步不成游。漠漠千帆影，荒荒九月秋。宦情吹剑首，客况淅矛头。落日长安远，前途是德州。
梁山
作者：彭孙遹
朝代：清
体裁：五言律诗

理楫方西上，秋风柰尔何。江邻牛渚近，山入故鄣多。村径依沙转，渔榔绝水过。行持三尺艇，归去狎沧波。
梁溪舟次望九龙山
作者：彭孙遹
朝代：清
体裁：七言律诗

梁溪一带抱孤岑，水尽溪回洞壑深。三让城荒空草木，九龙山远怅登临。悬崖急雨石泉落，翠竹苍藤鹤涧阴。约略前游经四载，依然春色满平林。
梅州寄洪晖吉
作者：彭孙遹
朝代：清
体裁：七言律诗

梅州郭外驿程孤，八月江行暑未苏。地接蛮云频溽湿，天连瘴水更萦纡。土风已自徵泷吏，物产唯堪荐荔奴。知尔关山多失意，秋来能不忆莼鲈。
梅里晚泊·其一
作者：彭孙遹
朝代：清
体裁：五言律诗

不尽清秋色，移舟奈晚何。早霜初着树，暮雨欲增波。酒薄思吴酎，吟深入楚歌。风前怀旧友，挥泪隔山河。
梅里晚泊·其二
作者：彭孙遹
朝代：清
体裁：五言律诗

水乡当十月，景物已萧辰。有岁风堪乐，无官俗更淳。墟烟寒近寺，林火夜归人。近作移家讣，端宜此卜邻。
梦游
作者：彭孙遹
朝代：清
体裁：七言律诗

繁英委地倩谁收，花月依稀梦里游。私会几曾穷五夜，佳期强半属三秋。轻盈态好偏宜病，柔软情多只善愁。莫道风流天赋与，一生憔悴为风流。
梵村
作者：彭孙遹
朝代：清
体裁：五言律诗

荒村人不识，仙梵两三声。山路行穷见，江天望极平。此间藏净土，何地著浮生。卜筑它年事，菟裘未可营。
樟树
作者：彭孙遹
朝代：清
体裁：七言绝句

风散林香落浦沙，吹来何处野人家。沿溪偶共山僧话，知是江边樟树花。
横林舟次
作者：彭孙遹
朝代：清
体裁：五言律诗

此地倪元镇，挥毫旧有声。数家临水曲，几树著云平。竹木参差秀，林峦澹宕清。今朝登眺处，身在画中行。
樱桃花
作者：彭孙遹
朝代：清
体裁：七言律诗

燕脂颗颗露华团，点缀韶光入倚阑。崖蜜未香知早熟，山矾有伴慰春寒。朱颜岁暮徒愁绝，红粉风流似此难。寄语萧郎休见伐，明年留取试花看。
橄榄
作者：彭孙遹
朝代：清
体裁：七言绝句

两头青出玉纤纤，一析朝酲意自忺。苦口何如甘滑好，输他风味太清严。
次曹溪水口遥礼南华山寺怃然有作
作者：彭孙遹
朝代：清
体裁：古风

逶迤白土村，泷水深且广。春风吹我舟，摇荡不能上。其傍有漫流，微波清瀁瀁。云是昔曹溪，觉路从兹往。我闻能大师，传衣振遗响。风幡发妙悟，泉石契真赏。说法化毒龙，安心息狂象。当时无上乘，南宗为之长。于今已千年，一灯犹晃朗。胜因夙企慕，世味苦劳攘。酌水未寻源，入林徒托想。翠微遥一礼，顾已生悽怆。逝将摄身心，长往捐尘鞅。
次芙蓉渡
作者：彭孙遹
朝代：清
体裁：七言律诗

东风不为送滩舟，百里川涂信宿留。临水早惊千叶下，隔河时见数星流。清江渺渺芙蓉渡，白露泠泠桂子秋。夜拥吴绵听寒溜，不知身已近炎州。
次苍水扇头韵
作者：彭孙遹
朝代：清
体裁：七言绝句

客中二月换春衣，一问三江旧钓矶。几日西风潮正满，縠文深处见鱼飞。
次邱季贞洗马癸酉元旦韵
作者：彭孙遹
朝代：清
体裁：七言律诗

班春早已肃苍祇，喜见柔飔晓入帷。艳艳岁华垂老日，穰穰风物太平时。荣枯有分休占易，歌咏无方强赋诗。羡杀桂坊题句好，落花依草是邱迟。
次郑葭湄夜窗旅兴
作者：彭孙遹
朝代：清
体裁：七言律诗

空庭寥阒夜无哗，冰雪凄寒落月斜。底是羁禽偏绕树，叵教游子不思家。朱弦寂寞琴双锁，素鲤浮沉海一涯。客有吴吟正愁绝，白云千里寄情赊。
次阮亭壁间韵
作者：彭孙遹
朝代：清
体裁：七言绝句

茂陵词客倦游人，几度留题迹尚新。莫向春风重惆怅，落花飞絮是前尘。
次韵答客羲·其一
作者：彭孙遹
朝代：清
体裁：五言律诗

此地吹埙客，高风孰与同。避人逃姓字，学佛得神通。茂苑春将老，清和日渐融。坐看庭际树，青桂已成丛。
次韵答客羲·其二
作者：彭孙遹
朝代：清
体裁：五言律诗

爱尔栖禅地，全胜安乐窝。自能忘岁月，不厌数经过。白社尘心尽，青衫客泪多。言寻方外约，随意卜岩阿。
次韵答苍水
作者：彭孙遹
朝代：清
体裁：古风

僦得客楼如囷大，开门风雨供高卧。茸城春酒万斛倾，垒块郁然不可破。君家兄弟天下才，二俊当年未得过。开樽洗酌留我醉，春衣多被酒痕涴。何须丝竹与管弦，粲花往往生咳唾。高堂爽垲清绝尘，图书万卷竹千个。空阶雨急灯烬寒，虚幌风悬帽檐堕。呼卢办作袁彦道，狂吟直压陈惊坐。玄中往复两相忘，不知谁主谁宾佐。夜分客去君亦醉，峨峨玉山崩一座。诘朝赠我瑶华篇，写遍莺花娇阿那。人生但得俦侣佳，穷达何必悲轗轲。援毫酬尔郢人词，更索君家长公和。
次鲇鱼山下
作者：彭孙遹
朝代：清
体裁：五言律诗

朝日被林邱，桑麻荫道周。晨鸡鸣桂楫，新燕掠萍舟。水市蚕初浴，山田麦未秋。渐知乡郡近，三载遂刀头。
歌起遣信邀刘校书久不至口占相调·其一
作者：彭孙遹
朝代：清
体裁：七言绝句

细犊轻车白玉轮，流苏翠羽障芳尘。瓣莲巷口西头路，小叠红笺唤伎人。
歌起遣信邀刘校书久不至口占相调·其三
作者：彭孙遹
朝代：清
体裁：七言绝句

北里佳人首自推，芳心见说最怜才。郎君底是曾相识，万唤千呼不肯来。
歌起遣信邀刘校书久不至口占相调·其二
作者：彭孙遹
朝代：清
体裁：七言绝句

不见当年刘采春，春花秋月总伤神。金阊亭下千株柳，镇日长条折赠人。
歌起遣信邀刘校书久不至口占相调·其四
作者：彭孙遹
朝代：清
体裁：七言绝句

十队传呼信使忙，行云消息正茫茫。等閒一顾犹嫌惜，那得回身向玉郎。
正月三日晓过德胜门车中作
作者：彭孙遹
朝代：清
体裁：七言律诗

城上春云入望遥，丽谯隐隐近仙杓。四衢尘净雕轮软，九陌沙融玉勒骄。帝里偏饶新景色，土风犹记小年朝。竹帘梅墅停车处，坐对沧溟看落潮。
正月九日小舟入村有作
作者：彭孙遹
朝代：清
体裁：五言律诗

三日春犹浅，馀寒陡未消。泽兰萦雪蔓，河柳试风条。偃树微通棹，回帆不碍桥。村农晴卜岁，笑语互相邀。
正月十七日振仲七兄招往东郊园中观梅尽醉而返仲兄有诗因依韵成律
作者：彭孙遹
朝代：清
体裁：七言律诗

曲曲轩楹面面湖，春醪初熟未须沽。亲人海岛纷容与，入座花香乍有无。世态徒然争郑璞，时名空自逐韩卢。不如醉卧芳林下，月落前溪雪满途。
正月十九日院中斋宿即事
作者：彭孙遹
朝代：清
体裁：七言律诗

玉堂宿戒集鸣珂，夜色苍苍拂绛河。翠藻月寒铃索静，青蘋风软篆烟和。沉浮讵敢称朝隐，拙劣真当玷制科。抽思欲成徵士颂，故人零落已无多。
正月十六夜·其一
作者：彭孙遹
朝代：清
体裁：七言律诗

蕙幌风轻扃不开，清宵犹得共徘徊。一分乍减银蟾影，半粟将残碧麝煤。玉局仙人欣下降，桂宫侍史喜频来。人间不少文园渴，为乞金茎露一杯。
正月十六夜·其二
作者：彭孙遹
朝代：清
体裁：七言律诗

碧汉寒凝玉瀣杯，神光频下集灵台。气占关尹青牛过，波静琴高赤鲤来。一叶吹蓂初欲堕，片云笼月未全开。冻蝇诗思今偏涩，隔院休教击钵催。
正月四日从惠州发舟至广州途中用东坡新年五首韵示同舟诸子·其一
作者：彭孙遹
朝代：清
体裁：五言律诗

旅食三更岁，春王五纪元。舟经罗带水，花暗木棉村。烟渚波将暝，风林叶自翻。停桡须我友，浊酒话晨昏。
正月四日从惠州发舟至广州途中用东坡新年五首韵示同舟诸子·其三
作者：彭孙遹
朝代：清
体裁：五言律诗

飞云峰下邑，雾堞捲江清。客路逢人日，山光遍子城。桂浆留燠在，菜甲迸寒生。一嚼誇风味，何如糁玉羹。
正月四日从惠州发舟至广州途中用东坡新年五首韵示同舟诸子·其二
作者：彭孙遹
朝代：清
体裁：五言律诗

罗浮好洞壑，此去路何之。瑶草一千岁，烟鬟十万枝。欲寻行药客，已过落梅时。三叹怀勾漏，斯人洵可儿。
正月四日从惠州发舟至广州途中用东坡新年五首韵示同舟诸子·其五
作者：彭孙遹
朝代：清
体裁：五言律诗

水乡风气早，村墅绿阴繁。遥想秦溪曲，春光满故园。梅英堪汎酒，兰茁已当门。旧里墙西地，依依长竹孙。
正月四日从惠州发舟至广州途中用东坡新年五首韵示同舟诸子·其四
作者：彭孙遹
朝代：清
体裁：五言律诗

挂席平湖外，回帆鳄渚东。侵寻时序改，凭吊水云空。天畔青阳节，峰头白鹤翁。持杯遥一酹，心迹倘相同。
正月小尽日留别退庵兄·其一
作者：彭孙遹
朝代：清
体裁：古风

肃肃随阳翼，粲粲荆树枝。行断声自求，花落根不移。人生各有役，所苦远别离。春镫摇繁雨，哀响激萦丝。淹留岂不愿，取别终有时。行矣戒舟楫，挥手江之湄。客行日以远，客心日以悲。客心且莫悲，努力勉自持。良晤知不遥，深秋以为期。
正月小尽日留别退庵兄·其二
作者：彭孙遹
朝代：清
体裁：古风

西堂坐清晓，竹露青漫漫。酒尽未成别，微雨增春寒。行者诫风波，居者慎眠餐。临行千万语，杂乱初无端。情至不厌烦，忧来且自宽。念为兄与弟，结好逾金兰。各有四方志，宁谋一室欢。会当依青云，高飞生羽翰。何为空叹息，戚戚摧心肝。
步蟾宫·书姬人素领巾
作者：彭孙遹
朝代：清

一泓香雪团金钏。卸仙铢、轻盈如剪。分明只是洛川人，送微波、灵绡乍捲。人间天上谁曾见。生受了、玉柔花软。情知薄福为伊消，拚不做、黑头王掾。
武林逢鸣大
作者：彭孙遹
朝代：清
体裁：五言律诗

不见真成别，相逢转自亲。回思分手处，犹是异乡人。松磬空堂暝，霜梅古墅新。凭君娱岁暮，天地总风尘。
武陵春·和漱玉词，同阮亭作
作者：彭孙遹
朝代：清

柳亸莺娇蜂蝶闹，春色满枝头。暮雨朝云不肯休。遮莫太风流。花满湘江波正绿，莫上木兰舟。若向湘江共舣舟。又添得、一般愁。
武陵春·将游吴门。先寄家兄云客
作者：彭孙遹
朝代：清

三月韶光应已暮，花事委行尘。画帆拟泛石湖滨。修禊及佳辰。寄语流杯亭下客，沽酒莫辞贫。风吹船玉皱红鳞。一呕木兰春。
残漏
作者：彭孙遹
朝代：清
体裁：五言律诗

稍闻残漏紧，虚馆欲三更。风定寒威减，霜严夜气清。吟愁梧砌冷，约梦苇帘轻。重起披书卷，终年愧短檠。
残灯
作者：彭孙遹
朝代：清
体裁：五言绝句

坐见残灯灭，卧听疏漏迟。也知愁不寐，欲待梦来时。
残雪用杨次也韵
作者：彭孙遹
朝代：清
体裁：七言律诗

残霙掩乱似催诗，霜缬冰凌态愈奇。忍冻苦无洴絖药，怯寒甘作处囊锥。占年幸不封条在，避俗偏于墐户宜。为报敬容宾客道，冲泥那复鞚青丝。
水中雁字十二绝·其一
作者：彭孙遹
朝代：清
体裁：七言绝句

寒影低空万里回，暮江萧瑟正流哀。洛川赋笔多清绮，知向惊鸿队里来。
水中雁字十二绝·其七
作者：彭孙遹
朝代：清
体裁：七言绝句

淼淼江津夜有霜，忽惊清影落寒塘。断鸿笺里相思字，缄得绡人泪几行。
水中雁字十二绝·其三
作者：彭孙遹
朝代：清
体裁：七言绝句

秋尽江南落木初，烟波极目𦕈愁予。上林书札凭谁寄，欲倩迢迢双鲤鱼。
水中雁字十二绝·其九
作者：彭孙遹
朝代：清
体裁：七言绝句

秋怀寥阔影参差，寒雨空江欲暝时。汾水旧游长寂寞，年年题遍断肠诗。
水中雁字十二绝·其二
作者：彭孙遹
朝代：清
体裁：七言绝句

南鸿缥缈北书迟，欲写离愁寄所思。有影无声何处觅，芦花清浅月明时。
水中雁字十二绝·其五
作者：彭孙遹
朝代：清
体裁：七言绝句

楚天数点映沙洲，尺素无凭水自流。欲向湘江写哀怨，回风影里一行秋。
水中雁字十二绝·其八
作者：彭孙遹
朝代：清
体裁：七言绝句

清辉掩映楚江浔，水碧沙明不可寻。似向湘灵题好句，十三弦上写秋心。
水中雁字十二绝·其六
作者：彭孙遹
朝代：清
体裁：七言绝句

露冷沙寒又一时，数群相逐向天涯。沧波深处冥冥影，锦字裁成好寄谁。
水中雁字十二绝·其十
作者：彭孙遹
朝代：清
体裁：七言绝句

洞庭秋色忆经过，点点平沙入望多。一去玉关消息断，回文空自托连波。
水中雁字十二绝·其十一
作者：彭孙遹
朝代：清
体裁：七言绝句

寒响初闻夕景收，澄江如练白云秋。素书文翼浑无据，别作流波一段愁。
水中雁字十二绝·其十二
作者：彭孙遹
朝代：清
体裁：七言绝句

拂水撩云夜自呼，影随残月照菰芦。晓来南浦冲寒过，拓得临川笔阵图。
水中雁字十二绝·其四
作者：彭孙遹
朝代：清
体裁：七言绝句

欲下还飞过远川，如斜忽整态娟妍。不须重扣湘潭菊，芳信新从雁足传。
水亭步月
作者：彭孙遹
朝代：清
体裁：五言律诗

雨馀林气浮，散步水亭前。山月迟方吐，幽人晚未眠。疏灯映竹户，清露湿茶烟。群籁一时息，秋河正悄然。
水仙花
作者：彭孙遹
朝代：清
体裁：七言绝句

冷艳幽香阅岁华，独凭水石结根芽。莫将国色轻相比，碧玉从来是小家。
水宿
作者：彭孙遹
朝代：清
体裁：五言律诗

水宿七旬馀，迢迢返故庐。粤洲春涨碧，秦望夏云疏。气入清和后，林鸣布谷初。南山十亩地，归去正堪锄。
水红菊花
作者：彭孙遹
朝代：清
体裁：七言律诗

艳色偏能傲朔风，疏花密叶占芳丛。轻沾薛女壶中泪，浅拂杨妃簟上红。心抱幽香寒自束，枝迎晓日晕微烘。东墙若近东篱下，傅粉施朱总未工。
水调歌头·次韵答家兄仲谋
作者：彭孙遹
朝代：清

去年分手处，萧寺古钟楼。缥缈霜天孤雁，惊破一行秋。二十四桥烟月，一百五朝风雨，憔悴少年游。故乡渺无际，目断不胜愁。吴天角，楚江尾，越山头。不如从此归去，挥手弄鱼钩。纵有长安同学，谁问行吟泽畔，五月有披裘。湖山春未老，去去莫淹留。
水龙吟·吴宁周席上作
作者：彭孙遹
朝代：清

画堂春静莺花丽，珍重为开嘉宴。金盘荐处，楚酪琼羞，吴羹雪片。曲按檀槽，词翻玉茗，歌喉清啭。叹经年作客，销魂此际，不觉奈何频唤。帘幕高张庭院。又火树、银花开遍。促坐藏钩，分曹戏彩，杯行无算。小器易盈，一时沉顿，玉山将断。记醉中上马，明河欲堕，横参初转。
汉宫秋
作者：彭孙遹
朝代：清
体裁：七言律诗

井梧飘尽雨廉纤，冷艳依依拂画檐。黄鹄衣轻朝露冷，铜乌枝细午风恬。秋心淡荡人千里，夜色微茫月半奁。肠断哀蝉并落叶，长门宫怨一时添。
江上
作者：彭孙遹
朝代：清
体裁：五言绝句

夕气隐寒山，长川晦苍雾。日暮暗潮平，渺渺西陵渡。
江上寄友
作者：彭孙遹
朝代：清
体裁：五言律诗

凉气生蘋芷，夕阳波上迟。水中渔结屋，树杪叶辞枝。失路惊摇落，当秋怨别离。归程君莫问，迢递隔年期。
江上寄吁士
作者：彭孙遹
朝代：清
体裁：五言律诗

鸣桡不觉晚，远树汎寒流。吴楚一相望，烟波始欲愁。潮声先报雨，江气早知秋。忆子云阳道，归帆夕未收。
江北谣·其一
作者：彭孙遹
朝代：清
体裁：古风

种树莫种枣，多寔亦多刺。果熟市得钱，刺多作藩蔽。
江北谣·其三
作者：彭孙遹
朝代：清
体裁：古风

乘驴涉浅水，莫向无人处。新妇无丈夫，驱驴不得去。
江北谣·其二
作者：彭孙遹
朝代：清
体裁：古风

枯树采蚕丝，日织盈丈许。卖向江南人，傲杀江南女。
江干
作者：彭孙遹
朝代：清
体裁：五言律诗

清江流不尽，从此控金堤。地脉分吴越，山形赴会稽。凉风黄叶下，秋水夕阳低。岐路吾何适，驱车东复西。
江干早秋怀孙豹人客吴下
作者：彭孙遹
朝代：清
体裁：五言律诗

已觉秋风至，淮南叶渐飘。心悬扬子渡，人去伯通桥。暝色邀归翼，寒江落暮潮。盈盈违一水，空自摘兰苕。
江干晚眺
作者：彭孙遹
朝代：清
体裁：五言绝句

隔江帆隐处，知是萧山路。林际青濛濛，非烟复非雾。
江干风雨忆墨樵南下
作者：彭孙遹
朝代：清
体裁：七言律诗

小艇随风溯急湍，忽惊骤雨薄林端。遥生瓜步孤城暝，顿觉荷衣六月寒。越燕知秋辞客去，江花日暮向人残。吕蒙城下萧萧垒，念尔南行道路难。
江月
作者：彭孙遹
朝代：清
体裁：五言律诗

川上浩烟波，风前起棹歌。暮潮初落处，江静月明多。凉气生秋露，残星堕晓河。故园当此夕，相忆复如何。
江月明三首和金陵女子卞元文·其一
作者：彭孙遹
朝代：清
体裁：七言绝句

月上江波潋滟明，此时相对不胜情。遥怜白下多情女，靡丽犹传故苑声。
江月明三首和金陵女子卞元文·其三
作者：彭孙遹
朝代：清
体裁：七言绝句

年年皓月照人明，惨淡江流万古情。欲向缑山寻羽客，月明相和凤凰声。
江月明三首和金陵女子卞元文·其二
作者：彭孙遹
朝代：清
体裁：七言绝句

江月江潮相向明，秋风忽起故园情。何人吹入参差调，尽作江城肠断声。
江行
作者：彭孙遹
朝代：清
体裁：五言律诗

楚城方薄暮，北望思悠悠。何事天涯客，频移江上舟。蒲帆风力驶，莲叶雨声秋。归计沧洲晚，闲心愧白鸥。
江行杂咏·其一
作者：彭孙遹
朝代：清
体裁：五言律诗

出门成远客，况复渡江来。雾堞知何处，风樯去不回。人声空谷应，夕照半山开。渺渺沧波上，乡心日几回。
江行杂咏·其七
作者：彭孙遹
朝代：清
体裁：五言律诗

一入桐江路，荒凉未可看。依山还作邑，僻境似无官。水石滩声咽，风烟鸟道残。客来空徙倚，尽日暮鸦寒。
江行杂咏·其三
作者：彭孙遹
朝代：清
体裁：五言律诗

客向天涯去，相逢尽水萍。江湖来信宿，踪迹见漂零。沙路晴犹湿，春山晚更青。东风吹未息，日暮且扬舲。
江行杂咏·其九
作者：彭孙遹
朝代：清
体裁：五言律诗

江山不可识，空忆旧游时。去日一何速，来程转自迟。墟烟桑柘冷，野戍鼓鼙悲。又见他乡柳，风吹几万丝。
江行杂咏·其二
作者：彭孙遹
朝代：清
体裁：五言律诗

轻舸依沙岸，江城小径通。乱山生杳霭，一水浸虚空。鸟影横天半，渔灯出雾中。年来倦行役，从此逐飘蓬。
江行杂咏·其五
作者：彭孙遹
朝代：清
体裁：五言律诗

山县经过处，春深景物妍。茶香谷雨月，水涨麦秋天。蚕妾迎朝旭，渔人破暝烟。闲居并逆旅，幽兴更谁偏。
江行杂咏·其八
作者：彭孙遹
朝代：清
体裁：五言律诗

落日行相逐，沧洲兴不忘。乡关云外断，岁月客中长。夕荫生乌桕，林香遍野棠。更闻渔唱起，百感入苍茫。
江行杂咏·其六
作者：彭孙遹
朝代：清
体裁：五言律诗

孤舟临水国，去去道何长。到处逢春色，令人忆故乡。山花浮浅濑，石竹吐新篁。却羡村居叟，携筇下夕阳。
江行杂咏·其十
作者：彭孙遹
朝代：清
体裁：五言律诗

行经七里濑，过尽万重山。石溜生微浪，沙痕泻浅湾。人耕青烧里，云出翠微间。此地披裘客，浮名羡尔閒。
江行杂咏·其四
作者：彭孙遹
朝代：清
体裁：五言律诗

倚棹堪遐瞩，春光几处明。杉阴茅店合，涧水石桥平。鸟向天边堕，人从树杪行。栖迟应自好，何日遂幽情。
池口别友人
作者：彭孙遹
朝代：清
体裁：五言律诗

暝色垂垂合，残霞水上明。帆低秋浦口，人别暮江情。半夜潮初上，千峰雨欲生。客愁缘更极，百感迥难平。
汤泉·其一
作者：彭孙遹
朝代：清
体裁：七言律诗

回銮仙岭属芳春，温谷传观诏侍臣。水德灵长堪润物，土风清淑更宜人。离宫不改茨阶旧，驰道初瞻彩仗新。幸沐恩波比翔泳，此中圣泽广无垠。
汤泉·其二
作者：彭孙遹
朝代：清
体裁：七言律诗

灵池漭沆水清澄，一挹还堪散郁蒸。色泛桃花三月暖，香流兰叶五云凝。荣光似镜环辰极，王气如龙拱孝陵。自是醴泉非爱宝，源从天汉发休徵。
汪东川令子无亢新娶口占为赠·其一
作者：彭孙遹
朝代：清
体裁：七言绝句

从来兰月是佳辰，星渚虹桥好问津。昨夜秋风入庭树，新凉枕簟最宜人。
汪东川令子无亢新娶口占为赠·其二
作者：彭孙遹
朝代：清
体裁：七言绝句

天上佳期定有无，人间风景未应殊。香奁从此多新句，始信冬郎果凤雏。
沁园春·偶兴和阮亭
作者：彭孙遹
朝代：清

归去来兮，或采金芝，或酌清流。待乘凤天边，长风作御，钓鳌海上，明月为钩。冠盖焦螟，河山野马，蚁垤纵横十二州。尽游戏，是击毬建节，游絖封侯。谁能龌龊相酬。任沉者、还沉浮者浮。笑空洞容卿，是中无物，温柔老我，此外何求。一纸弹文，三章约法，不禁同盟鹭与鸥。相亲近，且春花秋月，夏葛冬裘。我所思兮，白石清泉，复嶂层冈。看象外烟霞，能令公喜，眼前人物，谁得卿狂。中圣频呼，索郎屡顾，广大人间出世方。君莫问，有增城阆阪，汉武秦皇。醉来泼墨淋浪。邀星渚、支机作报章。叹铁马金戈，几番逐鹿，博游挟筴，一样亡羊。经卷药炉，舞衫歌扇，天女维摩总道场。相期在，便海山兜率，谁是吾乡。
沁园春·偶兴和阮亭·其一
作者：彭孙遹
朝代：清

归去来兮，或采金芝，或酌清流。待乘凤天边，长风作御，钓鳌海上，明月为钩。冠盖焦螟，河山野马，蚁垤纵横十二州。尽游戏，是击毬建节，游絖封侯。谁能龌龊相酬。任沉者、还沉浮者浮。笑空洞容卿，是中无物，温柔老我，此外何求。一纸弹文，三章约法，不禁同盟鹭与鸥。相亲近，且春花秋月，夏葛冬裘。
沁园春·偶兴和阮亭·其一
作者：彭孙遹
朝代：清
体裁：词

归去来兮，或采金芝，或酌清流。待乘凤天边，长风作御，钓鳌海上，明月为钩。冠盖焦螟，河山野马，蚁垤纵横十二州。尽游戏，是击毬建节，澼絖封侯。谁能龌龊相酬。任沉者、还沉浮者浮。笑空洞容卿，是中无物，温柔老我，此外何求。一纸弹文，三章约法，不禁同盟鹭与鸥。相亲近，且春花秋月，夏葛冬裘。
沁园春·偶兴和阮亭·其二
作者：彭孙遹
朝代：清

我所思兮，白石清泉，复嶂层冈。看象外烟霞，能令公喜，眼前人物，谁得卿狂。中圣频呼，索郎屡顾，广大人间出世方。君莫问，有增城阆阪，汉武秦皇。醉来泼墨淋浪。邀星渚、支机作报章。叹铁马金戈，几番逐鹿，博游挟筴，一样亡羊。经卷药炉，舞衫歌扇，天女维摩总道场。相期在，便海山兜率，谁是吾乡。
沁园春·和韵答金峤庵
作者：彭孙遹
朝代：清

往古来今，如许英雄，钟鼎旂常。尽飘风冷雨，馀声销灭，寒烟蔓草，陈迹苍茫。南顾昆明，东瞻闽越，二十年来一战场。到今日，喜丰年多黍，兵气销光。溪山老我何伤。且买醉、时探肘后囊。须我歌若舞，乌乌击缶，倡予和汝，款款飞觞。仆射不如，尚书不顾，羯鼓频催不记行。才倾倒，早一轮红日，涌上扶桑。
沁园春·酒后作歌与擎庵
作者：彭孙遹
朝代：清

何必规摹，五柳之高，孤竹之清，念久与周旋，我宁作我，任教礼法，卿自从卿。俊乘陪游，辛杯侍宴，仆病须知非所能。问何者，是鱼文骥子，纶组彫缨。狂来白眼休惊。算若个、堪当一瞬青。但紫篝玉炷，香消仙蠹，朱绳金错，笔扫谗蝇。清酒三杯，黄粱半枕，不换他年身后名。谁惊觉，有坠梧片叶，索赋秋声。放眼乾坤，旷观宇宙，与尔相期。忆登第早年，曾同座主，为农今日，俱老明时。遂我初衣，屈卿此帻，乡里安能向小儿。从兹去，便濯缨碧汉，晞发清池。尚平婚嫁休迟。早觅取、三山绀雪姿。待寻真嵩华，采芝千顷，浮家苕霅，载酒千瓶。人尽忧生，我当乐死，笑拍洪涯知未知。回头处，看眩人世界，变化参差。自赋归来，为问先生，何计忘贫。想行吟竹里，烹残蟹眼，著书林下，倚遍龙鳞。长着荷裳，闲拖芒屦，野老柴门正比邻。难孤负，是赏心乐事，月夕花晨。陶然自得天真。浑忘却、春明旧日身。有石床小几，新凉可袭，玉池秋水，芳草堪纫。时对西风，徐挥方曲，何物元规尘污人。因传语，倘扁舟来访，许问迷津。对影街杯，影且前来，吾方思之。算乘时只合，兔园传册，成名何用，狐穴搜诗。世上举肥，宫中磨蝎，大药难将造物医。安予拙，且听竽南郭，植杖东篱。小园清映涟漪。有密竹、疏花事事宜。更多情绿绮，琴心解渴，撩人翠妩，黛色忘饥。饱看文君，风吹鬓影，此乐诚然不可支。谁相问，道茂陵闲散，谢客多时。
沁园春·酒后作歌与擎庵·其一
作者：彭孙遹
朝代：清

何必规摹，五柳之高，孤竹之清，念久与周旋，我宁作我，任教礼法，卿自从卿。俊乘陪游，辛杯侍宴，仆病须知非所能。问何者，是鱼文骥子，纶组彫缨。狂来白眼休惊。算若个、堪当一瞬青。但紫篝玉炷，香消仙蠹，朱绳金错，笔扫谗蝇。清酒三杯，黄粱半枕，不换他年身后名。谁惊觉，有坠梧片叶，索赋秋声。
沁园春·酒后作歌与擎庵·其三
作者：彭孙遹
朝代：清

自赋归来，为问先生，何计忘贫。想行吟竹里，烹残蟹眼，著书林下，倚遍龙鳞。长着荷裳，闲拖芒屦，野老柴门正比邻。难孤负，是赏心乐事，月夕花晨。陶然自得天真。浑忘却、春明旧日身。有石床小几，新凉可袭，玉池秋水，芳草堪纫。时对西风，徐挥方曲，何物元规尘污人。因传语，倘扁舟来访，许问迷津。
沁园春·酒后作歌与擎庵·其二
作者：彭孙遹
朝代：清

放眼乾坤，旷观宇宙，与尔相期。忆登第早年，曾同座主，为农今日，俱老明时。遂我初衣，屈卿此帻，乡里安能向小儿。从兹去，便濯缨碧汉，晞发清池。尚平婚嫁休迟。早觅取、三山绀雪姿。待寻真嵩华，采芝千顷，浮家苕霅，载酒千瓶。人尽忧生，我当乐死，笑拍洪涯知未知。回头处，看眩人世界，变化参差。
沁园春·酒后作歌与擎庵·其二
作者：彭孙遹
朝代：清
体裁：词

放眼乾坤，旷观宇宙，与尔相期。忆登第早年，曾同座主，为农今日，俱老明时。遂我初衣，屈卿此帻，乡里安能向小儿。从兹去，便濯缨碧汉，晞发清池。尚平婚嫁休迟。早觅取、三山绀雪姿。待寻真嵩华，采芝千顷，浮家苕霅，载酒千瓻。人尽忧生，我当乐死，笑拍洪厓知未知。回头处，看眩人世界，变化参差。
沁园春·酒后作歌与擎庵·其四
作者：彭孙遹
朝代：清
体裁：词

对影衔杯，影且前来，吾方思之。算乘时只合，兔园传册，成名何用，狐穴搜诗。世上举肥，宫中磨蝎，大药难将造物医。安予拙，且听竽南郭，植杖东篱。小园清映涟漪。有密竹、疏花事事宜。更多情绿绮，琴心解渴，撩人翠妩，黛色忘饥。饱看文君，风吹鬓影，此乐诚然不可支。谁相问，道茂陵闲散，谢客多时。
沁园春·酒后作歌与擎庵·其四
作者：彭孙遹
朝代：清

对影街杯，影且前来，吾方思之。算乘时只合，兔园传册，成名何用，狐穴搜诗。世上举肥，宫中磨蝎，大药难将造物医。安予拙，且听竽南郭，植杖东篱。小园清映涟漪。有密竹、疏花事事宜。更多情绿绮，琴心解渴，撩人翠妩，黛色忘饥。饱看文君，风吹鬓影，此乐诚然不可支。谁相问，道茂陵闲散，谢客多时。
沁园春·题影，赠吴中友人
作者：彭孙遹
朝代：清

其状若何，珠玉为容，冰雪为肠。问对朕者谁，心知沤露，如卿有几，手淬风霜。读损羲爻，搜奇禹简，探得灵威字数行。低回处，叹无情山水，阅尽兴亡。悲歌慷慨苍凉。正散发、行吟白日长。尽家徒四壁，贫如司马，目空一世，狂甚袁羊。奇服灵均，高冠子夏，杂佩缤纷菃若香。身名事，付杯中醽醁，枕畔沧浪。
沁园春·题影，赠吴中友人
作者：彭孙遹
朝代：清
体裁：词

其状若何，珠玉为容，冰雪为肠。问对朕者谁，心知沤露，如卿有几，手淬风霜。读损羲爻，搜奇禹简，探得灵威字数行。低回处，叹无情山水，阅尽兴亡。悲歌慷慨苍凉。正散发、行吟白日长。尽家徒四壁，贫如司马，目空一世，狂甚袁羊。奇服灵均，高冠子夏，杂佩缤纷𦶜若香。身名事，付杯中醽醁，枕畔沧浪。
沂州寄王宜兄
作者：彭孙遹
朝代：清
体裁：五言律诗

北风栖以怨，辛苦独南征。远树如人立，寒沙似水明。岁阑催短景，山尽得孤城。忆尔不能见，因之百感生。
沂州道中见流民作
作者：彭孙遹
朝代：清
体裁：七言律诗

道左流民转壑时，停车一问陆沉悲。田夫久废龟阴耒，室女长停岱畎丝。岂有九年劳旰食，惟言五日待瓜期。何人近作监门令，不绘鸠形献玉墀。
沈侯席上醉歌
作者：彭孙遹
朝代：清
体裁：古风

沈侯意气何孤迥，儒雅风流复谁并。结客常倾六郡豪，弃官新买三江艇。我客江乡四序转，与君相爱时相见。文酒犹能恣唱酬，登临每自陪游宴。秋来摇落动离魂，缱绻绨袍古道存。邀骑帐下黄骢马，醉倒花前白玉樽。花枝入手酒光湿，秦筝促柱冰丝急。微呈玉齿声易哀，怒拔青萍发上立。感君意气为君歌，当筵更尽金叵罗。黄花已老朱颜酡，丹枫欲落江水波，岁云暮矣君奈何。
河上
作者：彭孙遹
朝代：清
体裁：五言律诗

流澌南下急，河上片帆稀。沙鹭依冰立，溪禽贴水飞。波平茭草合，风静浪花微。遥见斜阳合，行人唤渡归。
河传·和温飞卿
作者：彭孙遹
朝代：清

愁绪。如许。对清宵。砌竹风敲萧萧。一声两声魂欲销。无聊。冬缸凝玉膏。却抱云和传素怨。芳信晚。肠并危弦断。夜乌啼。竹叶飞。凄其。小窗月又西。
河满子·寄语
作者：彭孙遹
朝代：清
体裁：词

忙里弹棋击槊，闲时酌酒鸣筝。奇服居然人不识，高冠短后长缨。寄语里中儿子，何妨谓我狂生。
河满子·游仙
作者：彭孙遹
朝代：清

献罢金蔬玉菜，吹残凤竹龙琴。好趁天风寻旧侣，逍遥碧峤青岑。归自安期海上，怀中一寸仙椹。
沽酒
作者：彭孙遹
朝代：清
体裁：七言绝句

峭急风威压鬓华，停鞍又见日西斜。沿门一犬迎人吠，远趁青帘问酒家。
泊头
作者：彭孙遹
朝代：清
体裁：古风

横参挂天寒月起，人语喧豗斗群蚁。鸣钲㴬矢千炬然，声沸泊头河下水。镃基不事事刀剑，孰者弄兵非赤子。此地居然畿辅间，北去京师犹尺咫。乾坤清泰日月近，沐浴教化兴廉耻。蠲租未已又发廪，仁声在在盈人耳。何为轻身捍法网，谁使汝曹坐至此。可怜水涝太频仍，三载阻饥痛入髓。毕生空自力田畴，终岁那能厌糠秕。常平仓粟十万馀，鼠雀无端饱欲死。
泊小溪驿前
作者：彭孙遹
朝代：清
体裁：五言律诗

桂楫此江滨，千山暮色新。飞泉临涧道，行径入荆榛。沙月虚生白，溪鱼清畏人。烦襟聊一濯，已觉淡无尘。
泊江岸寄贻上广陵
作者：彭孙遹
朝代：清
体裁：七言绝句

晚潮未上早潮收，一艇乘风下润州。恰向江南望江北，水云无际不胜愁。
泊潍亭
作者：彭孙遹
朝代：清
体裁：七言绝句

娄江此去路重经，凄切吴歈不可听。咫尺家园归未得，参横月落大潍亭。
泊胥江夜大雷雨
作者：彭孙遹
朝代：清
体裁：七言律诗

新月川西影渐湮，湿云千里白鳞鳞。雷声欲起蛟龙蛰，雨气能回草木春。戍角吹寒依积水，林光入暝结愁燐。孤舟摇曳空江夕，更借渔蓑作比邻。
法曲献仙音·九日扬州寓舍得饯大幼日秋试捷音作此却寄
作者：彭孙遹
朝代：清

黄入宫槐，香分月桂，仙宴鹿鸣初举。江上峰青，曲中人远，传遍湘灵佳句。锦笺遥，芳信速，早到竹西路。登高处。忆当日、篝灯深语。西窗下、樽酒论文几度。綵笔掣青霜，不加点、赋成鹦鹉。共说钱郎，好添修、龙楼凤宇。问少年同学，若个才情如许。
泛浙江
作者：彭孙遹
朝代：清
体裁：七言律诗

沙融水转待维舟，谁识长卿本倦游。地险横飙排巨壑，天清片月堕中流。回帆客至皆吴榜，隔岸灯明是越州。非为搴芳来远道，白蘋青杜满汀洲。
泛舟归与诸子亭中玩月再叠前韵·其一
作者：彭孙遹
朝代：清
体裁：七言律诗

逸兴清秋未有涯，倚阑相对月初斜。樽前竞秀三珠树，笔底纷飞五色花。满箧高文翻白雪，千山爽气合青霞。明朝可惜江亭别，细雨平帆下浅沙。
泛舟归与诸子亭中玩月再叠前韵·其二
作者：彭孙遹
朝代：清
体裁：七言律诗

空庭灯火逗虚檐，铃柝声寒入夜严。星转明河低照户，月移秋树暗窥帘。朱华泣露芳初歇，绿蕙披池水半淹。欲托清歌思无极，应刘才调好谁兼。
泛舟归值大雷雨
作者：彭孙遹
朝代：清
体裁：七言律诗

清言日夕已全提，一舸初回曲院西。雪乳茶香皆法味，锦丝莼滑亦仙齑。风涛湖海生飘忽，雷雨蛟龙入抱携。策杖归来衔暝色，棕鞋踏破绿莎溪。
泷水吟送人至海康
作者：彭孙遹
朝代：清
体裁：古风

朔吹摇征衣，寒日瘦平楚。君无渡泷水，泷水深且阻。泷头西望更无极，岩嶂参差行不得。林箐幽密虎豹啼，过客相看少人色。谪宦天南几个回，薄游何意此中来。莱公阁下倚孤剑，海水天风日夜哀。
洗心亭
作者：彭孙遹
朝代：清
体裁：五言律诗

百折寒山路，空亭出翠微。云深藏小径，水静受斜晖。己识今生是，还知昨者非。悠然会心处，鱼鸟觉相依。
洞仙歌·元夕
作者：彭孙遹
朝代：清

千门万户，听踏歌声遍。一派笙箫暗尘远，有麝兰通气，罗绮如云，香过处，隐隐红帘尽捲。闲行南北曲，玉醉花嫣，争簇天街闺蛾转。更谁家艳质，灯火阑干，蓦地里、夜深重见。向皓月光中费疑猜，不道是今宵，广寒人现。
洪州送人入楚
作者：彭孙遹
朝代：清
体裁：五言律诗

垂老休官去，离居送客情。夕阳樊口渡，秋草大堤平。宋玉居犹在，宜城酒正清。莫嫌妻子累，负戴足逃名。
洲田
作者：彭孙遹
朝代：清
体裁：五言律诗

曲折穷冈势，龂龂露石根。上泷春水急，将雨野阴繁。寒蚓吟愁思，轻舟摇梦魂。回看晨发处，明灭见孤村。
浅红牡丹
作者：彭孙遹
朝代：清
体裁：七言律诗

嫩雨鲜云点染匀，枝头一种退红新。流霞浅拂胭脂晕，滴露轻研琥珀尘。自渍小朱成国色，不教太赤污天真。守宫减尽馀香在，花信蹉跎入暮春。
浔阳江口作
作者：彭孙遹
朝代：清
体裁：古风

鲟鱼村对浔江下，伐荻为门竹为瓦。清江无主终古流，处处江鱼随意打。卖鱼归去日未中，呼儿作黍饷阿翁。江乡六月荐新谷，破釜炊出桃花红。
浣溪沙·初夏
作者：彭孙遹
朝代：清

小阁冰帘轴画叉。水沉烟重晕轻纱。鹊炉分火泼新茶。绿竹传将欢子粉，红蕉怜杀美人花。一池春雨闹鸣蛙。
浣溪沙·客中小寒食作
作者：彭孙遹
朝代：清

客里佳辰祇自怜。白榆初改汉宫烟。覆堤柳色正三眠。芳树乍闻花气息，小楼几见月团圆。教人无奈暮春天。
浣溪沙·春游
作者：彭孙遹
朝代：清

花柳暄萋不自堪。柔莺历历燕喃喃。断肠春色在江南。麦陇摧风轻委浪，蘋波蹙雨净拖蓝。旗亭归去酒微酣。
浣溪沙·病况
作者：彭孙遹
朝代：清

却月横云悄未舒。看花踏草兴全疏。屏山寂寞夜何如。烛灺香焦犹未寝，几回偷看寄来书。感他珍惜怕他虚。
浣溪沙·美人春睡
作者：彭孙遹
朝代：清

妆阁深深锁碧苔。春眠娇倚避风台。海棠着雨未全开。金蝶暗宽文绮带，玉钩微卸锦綦鞋。檀郎莫自䛏人来。
浣溪沙·艳情
作者：彭孙遹
朝代：清

睡鸭凄清夜未眠。银荷低照象床边。七襄锦被八蚕绵。皋厌细拖执簟上，诺龙私贮绣襟前。玉郎长得玉人怜。
浣溪沙·踏青
作者：彭孙遹
朝代：清

翠浪生纹涨曲池。春深闺阁弄妆迟。弓鞋罗袜踏青时。鸦鬓轻分金缕缕，燕钗低飐玉差差。杏花香雨细如丝。一幅帆飞十里流。白蘋芳渚放轻舟。洞天何处最深幽。红杏枝头寒食雨，碧桃花外夕阳楼。千条弱柳绾春愁。
浣溪沙·踏青·其一
作者：彭孙遹
朝代：清

翠浪生纹涨曲池。春深闺阁弄妆迟。弓鞋罗袜踏青时。鸦鬓轻分金缕缕，燕钗低飐玉差差。杏花香雨细如丝。
浣溪沙·踏青·其二
作者：彭孙遹
朝代：清

一幅帆飞十里流。白蘋芳渚放轻舟。洞天何处最深幽。红杏枝头寒食雨，碧桃花外夕阳楼。千条弱柳绾春愁。
浣溪沙·銮江舟中，集刘随州句，寄孙无言
作者：彭孙遹
朝代：清

古木寒蝉满四邻。萧条环堵绝风尘。何年家住此江滨。汉水楚云千万里，不堪秋草更愁人。临岐南望一沾巾。
浣溪沙·闺思
作者：彭孙遹
朝代：清

蝉翼裁成称体衣。妍和风日燕交飞。远山泓黛一行低。雨滴樱桃随泪落，心缄豆蔻怯人知。残莺新絮断肠时。
浪淘沙·代答
作者：彭孙遹
朝代：清
体裁：词

晓起弄妆慵。笑指吴佣。白衣夫婿白头侬。今日海棠花下饮，端与谁同。云雨楚天重。谁系郎踪。任伊梦遍十三峰。解识近来勤入道，懒向花丛。
浪淘沙·代答
作者：彭孙遹
朝代：清

晓起弄妆慵。笑指吴佣。白衣夫婿白头侬。今日海裳花下饮，端与谁同。云雨楚天重。谁系郎踪。任伊梦遍十三峰。解识近来勤入道，懒向花丛。
浪淘沙·客窗夜雨
作者：彭孙遹
朝代：清

寒雨太连绵。一抹江天。广陵钟断夜无眠。何事秋声吹不了，长打窗前。酒后转凄然。著处堪怜。故乡只在睡乡边。好嘱梦儿归去也，片刻团圆。
浪淘沙·怀归
作者：彭孙遹
朝代：清

漏永夜如年。拨尽炉烟。乍晴又雨晚秋天。切切暗虫窗外语，欲断还连。寒色透重绵。若个周旋。自家将息自家怜。何日归来相诉也，月下星前。
浪淘沙·戏赠闺人
作者：彭孙遹
朝代：清

生计漫匆匆。卖赋临邛。黄金先为贳新丰。伊唱吴趋侬起舞，激楚回风。此处不留侬。甚处留侬。小朱慵粉若为容。一事与卿权领取，酒诰花封。
浪迹
作者：彭孙遹
朝代：清
体裁：七言律诗

浪迹湖山久作缘，寒江枫落思绵绵。乡心己是浓如酒，秋夜那堪杳似年。斗帐霜严传漏箭，衣篝香冷徙炉烟。空闺见月应相忆，为问清光几度圆。
浴佛日
作者：彭孙遹
朝代：清
体裁：五言律诗

佛日凌晨起，林葵露未晞。柘烟江店饭，苧雪石城衣。贫觉为农晚，愁缘入道稀。祗应释形累，长采故山薇。
浴日亭
作者：彭孙遹
朝代：清
体裁：七言绝句

翠壁黄湾曙色浮，若华已自涌惊流。谁能不忆钱塘路，万顷银涛一派秋。
海棠花·其一
作者：彭孙遹
朝代：清
体裁：七言律诗

织雨笼烟小院中，游丝冉冉媚芳丛。宿妆殢酒犹慵起，新颊含愁有断红。开靥胭脂秦地北，窥人朱粉宋墙东。昌州不少风流种，香逐巫云一旦空。
海棠花·其二
作者：彭孙遹
朝代：清
体裁：七言律诗

骀荡层阴不自持，韶光多在断肠枝。晓栏霞染微微晕，午幕烟萦袅袅丝。著雨轻盈初赐浴，临风旖旎欲通辞。梨花未发蔷薇遍，恼乱春愁此一时。
海飓风
作者：彭孙遹
朝代：清
体裁：古风

海飓风，振山谷，荡我田禾摧我屋。黄茅白苇百万家，夜雨啾啾闻鬼哭。风伯莫怨嗔，海若何不仁。安得精卫填此津，五山相属皆扬尘。长鲸北徙白浪开，复尔邦族尔莫哀。牵缁拾月削蜃灰，漉波煮水霜皑皑，飓风之后春风来。
涿州道中
作者：彭孙遹
朝代：清
体裁：七言律诗

短衣疲马日相从，迢递关山几万重。大陆云愁趋涿鹿，斜阳影尽见卢龙。乡心正绕青溪宅，客梦犹悬紫禁钟。却忆故园春酒熟，一时应念远游踪。
淮角楼
作者：彭孙遹
朝代：清
体裁：七言绝句

岁暮辞家作远游，长途霜雪敝征裘。那堪密雨斜风里，独傍淮南古戍楼。
淮阴舟次
作者：彭孙遹
朝代：清
体裁：七言律诗

春回江上岁将终，早发扁舟水浸空。淮浦清翻濛汜日，射陂低渡石尤风。倦游暂得辞羁旅，泛宅犹然逐转蓬。北去南来无限事，冥冥谁得似飞鸿。
深红牡丹
作者：彭孙遹
朝代：清
体裁：七言律诗

休向凉州更借绯，潜溪春色在仙闱。花王自合开朱邸，青帝翻教载赤旂。香雾重重笼绛艳，明霞片片漾晴晖。罗虬何事轻相比，应向雕栏得见稀。
深院
作者：彭孙遹
朝代：清
体裁：五言律诗

深院无人到，清欢尽日宜。炉烟朝瀹茗，烛泪夜敲棋。促坐非佻达，关心在别离。不须烧鹊脑，应是苦相思。
清平乐·吴中柬寄百旃
作者：彭孙遹
朝代：清

少年情绪。分付东流去。水上浮沤花上露。一霎蜉蝣旦暮。故人休问弹冠。心随云水同寒。觅得新来活计，笔床茶灶蒲团。
清明后一日舟中作
作者：彭孙遹
朝代：清
体裁：七言律诗

芳辰冉冉过清明，又向横塘倚棹行。古陌三眠初变柳，深林百啭乍闻莺。云山自逐孤帆转，雾树遥连一水平。春思苍茫消未得，可因桃李路傍情。
清明日病中作
作者：彭孙遹
朝代：清
体裁：七言律诗

初除禁火入清明，榆柳新烟次第生。多病未能工服食，避人应得罢将迎。柔荑细蔓青堪襭，艳蕊繁花锦作城。弹指春风三月暮，幽居何必羡朝荣。
清明日风雨入贲湖
作者：彭孙遹
朝代：清
体裁：古风

朝来风迅雨亦频，一百五日清明辰。相将群从上小艇，沿洄直到贲湖滨。贲湖之水四十里，寒漪清浅无纤尘。先人邱垄此焉在，林间石篆青嶙峋。百年遗泽未合泯，松桧皆已成龙身。比来祸患不可测，虞殡屡送期功亲。只今三月好时节，柳枝桃萼相鲜新。东风妍暖吹百卉，兰摧蕙折何曾春。我来丙舍三叹息，举酒欲酹含酸辛。可怜累累冢中骨，今日多于上冢人。
清江客店为阮亭题画·其一
作者：彭孙遹
朝代：清
体裁：七言绝句

夜来霜信入吴枫，几点寒山望欲空。独倚江亭对秋水，诗情多在叶声中。
清江客店为阮亭题画·其二
作者：彭孙遹
朝代：清
体裁：七言绝句

论诗官阁尽深杯，一别江天首重回。更理清吟坐残夜，小窗风雨落灯煤。
清河口
作者：彭孙遹
朝代：清
体裁：古风

清河一口受黄河，浊浪滔滔来灌注。劝君从此入中河，莫向黄河乘险去。龙门水势高建瓴，南来直到归墟处。嗟哉河伯何不仁，驱遣风涛骋狂怒。千金堤决万斛倾，五石谁能容大瓠。过客逡巡孰敢前，地不辍险人所恶。河臣当此诚大难，国计宁堪容一误。十年前此凿中河，縻耗金钱不知数。河成一苇亦可杭，巨舰轻轺走如骛。行人安稳布帆健，棹歌不唱公无渡。朝集充庭贡篚陈，转输百万东南赋。此时功有过不无，噂沓纷纭多口语。中河之役百世利，藉藉流声在行路。功不可没过可原，岩廊论议须平恕。
清流关
作者：彭孙遹
朝代：清
体裁：五言律诗

幽崖窈然远，猿鸟绝跻攀。神力何时凿，清流天际关。千盘凌绝顶，百转见寒山。不少风尘客，终年此往还。
清远峡口寄陆孝山
作者：彭孙遹
朝代：清
体裁：七言律诗

三年回首岭云孤，计日江春到欲徂。万里人归经暮雨，二禺山尽接平芜。方音渐已谙啼鴃，客路犹闻唤鹧鸪。郡阁故人相见近，不禁吟兴满江湖。
渔家傲·写恨
作者：彭孙遹
朝代：清
体裁：词

春雨春风褰翠箔。杨花也似人轻薄。鱼子花笺山海约。当初错。当初错画鸳鸯诺。十幅红裙金缕雀。近缘修道浑闲却。手把琅函书一握。从今莫。从今莫更思量著。
渔家傲·写恨
作者：彭孙遹
朝代：清

春雨春风褰翠箔。杨花也似人轻薄。鱼子花笺山海约。当初错。当初错画鸳鸯诺。十幅红裙金缕雀。近缘脩道浑闲却。手把琅函书一握。从今莫。从今莫更思量著。
渔家傲·春夜
作者：彭孙遹
朝代：清

窈窕红云明昼阁。绣帘不动金铃索。欲雨春檠花自落。东风恶。峭寒今夕谁先觉。忽忆前欢还似昨。无言倚遍明霞幄。新燕轻盈垂柳弱。人如削。玄霜夜捣长生药。
渔家傲·春夜
作者：彭孙遹
朝代：清
体裁：词

窈窕红云明画阁。绣帘不动金铃索。欲雨春檠花自落。东风恶。峭寒今夕谁先觉。忽忆前欢还似昨。无言倚遍明霞幄。新燕轻盈垂柳弱。人如削。玄霜夜捣长生药。
渔家傲·梁溪道中
作者：彭孙遹
朝代：清

远树生烟漠漠起。九龙峰色青于髻。素字谁传江上鲤。归也未。山川一片悲秋气。三尺蒲帆风力细。侬家远在吴江尾。一种相思千样味。心儿里。秋荼只觉甘如荠。
渡易水
作者：彭孙遹
朝代：清
体裁：七言绝句

峻坂崚嶒枕浊河，相传此地送荆轲。河边日暮悲风起，还似当年变徵歌。
渡江
作者：彭孙遹
朝代：清
体裁：五言律诗

不辨水云色，浩然天地空。渔舟纷击楫，鸟道疾排风。岁月淹行李，江湖任转蓬。南方今正苦，矫首叹飞鸿。
渡江
作者：彭孙遹
朝代：清
体裁：古风

天寒江气深，双桨淩空碧。三山指顾间，青苍非一色。洲渚既平远，川原亦郁积。中流驾巨浪，高踏鼋鼍宅。孤峰入怀抱，清晖照沙石。翏翏风益驶，愔愔日将夕。言寻郭景纯，更问神仙迹。
渡沂水
作者：彭孙遹
朝代：清
体裁：五言律诗

沂水清堪浴，缁尘尔若何。天低平楚尽，野旷夕阳多。世路空搔首，乾坤尚荷戈。故园春事近，归计莫蹉跎。
渡河
作者：彭孙遹
朝代：清
体裁：七言律诗

云涛滉漭与天回，水旷沙寒望不开。九曲源流天上落，万方筐篚日边来。安澜藉有归墟力，待啸惭无作楫材。楗竹搴茭时未息，东南民力不胜哀。
渡溪水
作者：彭孙遹
朝代：清
体裁：五言律诗

一水环山麓，浮梁逐处成。沦涟流不尽，日夜有溪声。白日回波影，清泉澹物情。劳劳车马客，聊此濯尘缨。
渡畬坑
作者：彭孙遹
朝代：清
体裁：五言律诗

群山浮爽气，夕吹渐清和。夜雨溪行远，秋畬火种多。去帆沿水急，归骑乱流过。逆旅知何托，新蟾已挂河。
渡赤甲水登尹家围眺赏沿溪入村落数里石桥流水竹树可憩
作者：彭孙遹
朝代：清
体裁：古风

佳游不厌近，乘兴即长往。翳翳竹树阴，悠然发遐想。涉江践夙约，登围挹秋爽。下寻村径幽，远逐溪流响。榕梢隐人碧，兰苗随地长。樵牧趁墟烟，禾稼被田壤。乐此闾井淳，风物况丰穰。及今秋正妍，盘礴穷心赏。
渡黄河·其一
作者：彭孙遹
朝代：清
体裁：七言律诗

浊流远挟百川飞，冻合帆樯入望稀。贝阙秋涛降海若，淇园春色走支祈。榜人狎浪鸣榔待，津吏敲冰击汰归。世会幸逢如带日，且须还问钓鱼矶。
渡黄河·其二
作者：彭孙遹
朝代：清
体裁：七言律诗

泱漭中央白日昏，倚舷长望旷无垠。回澜纵壑吞淮渎，急浪归墟下海门。曾鼓狂波沉瓠子，谁从绝域访昆崙。何人更作河渠志，九曲源流与细论。
渡齐河
作者：彭孙遹
朝代：清
体裁：古风

路入齐河村，居人汲清冷。云是济水流，起伏成千顷。倒景贮峰峦，阳乌明藻荇。寒渡无群喧，沦涟舞人影。
温柔
作者：彭孙遹
朝代：清
体裁：七言律诗

温柔不羡白云乡，脂粉终输浅淡妆。曾拊肉肌犹带腻，自尝口液尚含香。窥人宋玉应难许，作赋陈思转自伤。销化情缘何处去，三生石畔记行藏。